**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Δεκεμβρίου 2021, ημέρα Τετάρτη και ώρα 14.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Βασιλείου Διγαλάκη, με θέμα ημερήσιας διάταξης, τη συζήτηση και ενημέρωση των μελών της Επιτροπής μετά από πρόταση του Προέδρου της, σύμφωνα με το άρθρο 32 παρ. 6 του Κανονισμού της Βουλής, «Το Ελληνικό Πανεπιστήμιο στην εποχή των Εκθετικών Τεχνολογικών Αλλαγών».

*Η εν λόγω συνεδρίαση εντάσσεται σε σειρά συνεδριάσεων της Επιτροπής με την ίδια θεματική και αποσκοπεί στην ανάδειξη των ζητημάτων τα οποία έχουν λειτουργήσει ως τροχοπέδη κατά τις πρώτες προσπάθειες διασύνδεσης των Πανεπιστημίων με την οικονομία, την καταγραφή προτεινόμενων λύσεων για την ενιαία και αποτελεσματική αντιμετώπισή τους, καθώς και την υποβολή προτάσεων για την επίτευξη του μέγιστου βαθμού διασύνδεσης των Πανεπιστημίων με την οικονομία, τη βιομηχανία και την αγορά εργασίας και την προσαρμογή τους στις εξελίξεις της σημερινής εποχής των Εκθετικών Τεχνολογικών Αλλαγών. Στο πλαίσιο αυτό θα προσκληθούν να συμμετάσχουν στις συνεδριάσεις της Επιτροπής για να καταθέσουν τις απόψεις τους, εκπρόσωποι θεσμικών φορέων της ανώτατης εκπαίδευσης, του επιχειρηματικού κόσμου, της επαγγελματικής και επιστημονικής κοινότητας.*

Στην τρίτη συνεδρίαση της Επιτροπής έχουν προσκληθεί ο Υφυπουργός Παιδείας και Θρησκευμάτων, κ. Άγγελος Συρίγος και ο Γενικός Γραμματέας Έρευνας και Καινοτομίας του Υπουργείου Ανάπτυξης και Επενδύσεων, κ. Αθανάσιος Κυριαζής.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Καππάτος Παναγιώτης, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καράογλου Θεόδωρος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Πασχαλίδης Ιωάννης, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα «Το Ελληνικό Πανεπιστήμιο την εποχή των Εκθετικών Τεχνολογικών Αλλαγών». Είναι η τρίτη από μια σειρά συνεδριάσεων, όπου στις προηγούμενες είχαμε εκπροσώπους των πανεπιστημίων και της οικονομίας, οι οποίοι κατέθεσαν τις απόψεις τους για το θέμα της διασύνδεσης των πανεπιστημίων με την οικονομία και την αγορά εργασίας.

Το πανεπιστήμιο συνδέεται με την οικονομία με δύο τρόπους. Ο ένας τρόπος είναι μέσω των αποφοίτων του και της ένταξής τους στην οικονομία και στην αγορά εργασίας. Ο δεύτερος τρόπος είναι με την αξιοποίηση της γνώσης, που παράγεται στο πανεπιστήμιο, η οποία γίνεται καινοτομία και στη συνέχεια αξιοποιείται στην οικονομία προς όφελος της κοινωνίας.

Όσον αφορά τον πρώτο άξονα, ακούμε συχνά παράπονα από τις επιχειρήσεις ότι οι απόφοιτοι των πανεπιστημίων δεν είναι έτοιμοι, για να ενταχθούν στην οικονομία και να δουλέψουν στις επιχειρήσεις. «Επίσταμαι», σημαίνει «γνωρίζω καλά, γνωρίζω κάτι σε βάθος» και αυτός είναι ο ρόλος του πανεπιστημίου. Ο ρόλος του πανεπιστημίου είναι να προετοιμάζει επιστήμονες, να τους παρέχει ένα δομημένο, ολοκληρωμένο πλαίσιο γνώσεων, στον κλάδο της επιστήμης, στον οποίο ανήκει ο κάθε φοιτητής, έτσι ώστε, στη συνέχεια, σε όλη του την πορεία, να μπορεί να συνεχίσει να μαθαίνει. Σε μια εποχή, που όλα αλλάζουν πολύ γρήγορα να μπορεί να ενημερώνεται, να επικαιροποιεί τις γνώσεις του και να μπορεί να είναι παραγωγικός και χρήσιμος στην κοινωνία.

Οι επιχειρήσεις, από την άλλη πλευρά, έχουν την υποχρέωση να εκπαιδεύουν, να επιμορφώνουν το προσωπικό τους και, υπό αυτήν την άποψη, είναι πολύ χρήσιμος ένας θεσμός. Ο θεσμός της πρακτικής άσκησης, ο οποίος επισημάνθηκε από αρκετούς από τους καλεσμένους μας, ο οποίος θα πρέπει να είναι δομημένος, θα πρέπει να είναι ολοκληρωμένος, με τα προγράμματα σπουδών και χρήσιμος και από την άλλη πλευρά, στις επιχειρήσεις, γιατί μπορούν και εκπαιδεύουν φοιτητές, οι οποίοι, μεθαύριο, θα είναι απόφοιτοι και θα μπορούν να εργαστούν στις επιχειρήσεις αυτές.

Αυτό, βέβαια, δεν σημαίνει ότι το πανεπιστήμιο και οι γνώσεις και οι δεξιότητες, τις οποίες παρέχει, μπορούν να είναι αποκομμένες από τις εξελίξεις τις σύγχρονες και από την εξέλιξη της οικονομίας. Οφείλει, λοιπόν, το πανεπιστήμιο, από την πλευρά του, να επικαιροποιεί τα προγράμματα σπουδών, να κοιτάζει τις εξελίξεις στην αγορά εργασίας και να τις παίρνει υπόψιν του, όταν σχεδιάζει προγράμματα σπουδών. Αυτός είναι ο ένας άξονας.

Ο δεύτερος άξονας αφορά στην αξιοποίηση της γνώσης, που παράγεται στα πανεπιστήμια, μέσω καινοτομίας για την αξιοποίησή της, από τις επιχειρήσεις, από τις περιφέρειες και από την κοινωνία.

Σε αυτόν τον άξονα, είναι πολύ χρήσιμος, όπως ακούσαμε στις συνεδριάσεις, αλλά και όπως τεκμηριώνεται και από πρόσφατες νομοθετικές ρυθμίσεις, ο θεσμός των γραφείων μεταφοράς τεχνολογίας, τα οποία είναι το μέσο εκείνο, το οποίο θα αποφασίσει ποια αποτελέσματα, ποια γνώση, που υπάρχει στο πανεπιστήμιο, μπορεί να αξιοποιηθεί στην οικονομία, όπως επίσης και το θεσμικό πλαίσιο, το οποίο ψηφίστηκε, την προηγούμενη εβδομάδα στη Βουλή, για τους τεχνοβλαστούς.

Υπήρχε ένα θεσμικό πλαίσιο, το οποίο ήταν κατακερματισμένο και ελλιπές. Πλέον, υπάρχει ένα ολοκληρωμένο θεσμικό πλαίσιο για τους τεχνοβλαστούς, που μπορεί να αξιοποιηθεί από τα πανεπιστήμια, για να δούμε περισσότερα παραδείγματα από νέους αποφοίτους, από ερευνητές, από καθηγητές, οι οποίοι, τη γνώση, την οποία έχουν παράξει στα πανεπιστήμιά τους, θα τη δουν να μπαίνει και στην οικονομία και στην εφαρμογή.

Σήμερα, έχουμε τη χαρά να έχουμε τον Υφυπουργό Παιδείας και Θρησκευμάτων, τον κ. Συρίγο και το Γενικό Γραμματέα Έρευνας και Καινοτομίας του Υπουργείου Ανάπτυξης, τον κ. Κυριαζή, οι οποίοι θα μας μιλήσουν και στη συνέχεια, θα πάρουν το λόγο οι βουλευτές για να τοποθετηθούν και να κλείσουμε, με αυτόν τον τρόπο, αυτή τη σειρά συνεδριάσεων.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Κύριε Πρόεδρε, ζητώ το λόγο για ένα θέμα, το οποίο αφορά κατ’ εξοχήν την Επιτροπή μας, αλλά δυστυχώς, δεν συζητείται στην Επιτροπή μας. Πρόκειται για τη διάδοση του κορωνοϊού στα σχολεία.

Τα σχολεία έχουν μεταβληθεί σε τόπους υπερμετάδοσης του κορωνοϊού, χωρίς να γίνεται ιχνηλάτηση των κρουσμάτων από το σχολείο στο σπίτι και την κοινότητα και από το σπίτι και την κοινότητα στο σχολείο.

Διαβάζω τα επίσημα στοιχεία του ΕΟΔΥ. Από την αρχή της πανδημίας, από 160.000 κρούσματα για παιδιά και εφήβους και από την αρχή της σχολικής χρονιάς, φέτος, έχουμε 80.000 κρούσματα. Δηλαδή, όσα είχαμε εδώ και 30 μήνες με την Πανδημία, τα έχουμε μόνο στο τελευταίο τρίμηνο και ακούμε, με μακαριότητα κυβερνητική, ότι δεν τρέχει τίποτα ! Τρέχει κάτι πολύ σημαντικό στα σχολεία, μην το αφήνουμε, για να φτάσουμε σε αδιέξοδο. Τα σχολεία πρέπει να μείνουν ανοικτά, αλλά πρέπει να είναι και ασφαλή.

Με αυτή την έννοια, πιστεύω ότι πρέπει να ληφθούν μέτρα, τα οποία, πολλές φορές, έχουν διατυπωθεί, να μην τα επαναλάβω τώρα. Αντ’ αυτού, όμως, βλέπουμε την Κυβέρνηση να νομοθετεί, με έναν τρόπο, όχι καλής νομοθεσίας, διάφορες ρυθμίσεις.

Αυτή την ώρα στην Ολομέλεια, ενώ υπήρχε εδώ συνεδρίαση της Επιτροπής Μορφωτικών Υποθέσεων, πήγε τροπολογία, με την οποία προβλέπεται ποινή μέχρι 2 χρόνια φυλάκισης, για όποιον γονιό δεν αφήνει το παιδί του να πάει στο σχολείο, για τους λόγους τους αντιεμβολιαστικούς.

Καταρχήν, να πούμε, για άλλη μια φορά, ότι πρέπει να δοθεί μάχη, μέσα στην κοινωνία, για να πειστούν όλοι να γίνουν τα εμβόλια.

Δεύτερον, να έχουμε στοιχεία, πόσα παιδιά οι γονείς τους δεν τα αφήνουν να πάνε στα σχολεία. Διάβασα κάποια στοιχεία στον Τύπο και ζητώ επιβεβαίωση, για 26 περιπτώσεις. Νομοθετεί η Κυβέρνηση, κατά προτεραιότητα, για 26 περιπτώσεις γονιών, να τους βάλει δύο χρόνια φυλακή, αν δεν στείλουν τα παιδιά στα σχολεία;

Θα μου πείτε, το δικαίωμα των παιδιών στη μόρφωση δεν είναι σημαντικό; Βεβαίως, υπήρχε ποινική πρόβλεψη στον παλαιό Ποινικό Κώδικα και μπορείτε να την επαναφέρετε, άμα θέλετε, αλλά δεν το κάνατε, όταν αλλάξατε τον Ποινικό Κώδικα. Ας το κάνετε τώρα. Είναι η ποινική πρόβλεψη, σύμφωνα με την οποία, επιβάλλεται χρηματική ποινή για κάποιον, ο οποίος δεν στέλνει το παιδί στο σχολείο. Άλλο είναι αυτό και άλλο 2 χρόνια φυλακή. Δεν υπάρχει καμία αναλογικότητα, το καταλαβαίνετε όλοι. Μετατρέπετε ένα πταίσμα του παλαιού Ποινικού Κώδικα σε ένα, περίπου, βαρύ πλημμέλημα. Αυτό, κατά τη γνώμη μου, εκτός των άλλων, δημιουργεί σοβαρά προβλήματα αναλογικότητας και πολλά προβλήματα, που έχουν να κάνουν με τη συνοχή του Ποινικού Δικαίου.

Είναι λυπηρό ότι η Κυβέρνηση διαχειρίζεται τα ζητήματα της Πανδημίας, επικοινωνιακά. Για 26 γονείς, πανελλαδικά, ανατρέπετε το ισχύον Ποινικό Δίκαιο και φέρνετε μια ρύθμιση, που, ουσιαστικά, συνιστά ένα ιδιώνυμο για τους αντιεμβολιαστές γονείς, 26 σε όλη την Ελλάδα !

Παρακαλώ, να αποσυρθεί αυτή η τροπολογία και να φέρει, εάν θέλει, η Κυβέρνηση την προϊσχύουσα ρύθμιση του Ποινικού Κώδικα, που προέβλεπε, ότι θα υπάρχει μια διοικητική ποινή, μια ποινή χρηματική.

Η επιμονή σε τέτοιες ρυθμίσεις δείχνει έναν ακραίο αυταρχισμό, που δεν αντιμετωπίζει το θέμα των αντιεμβολιαστών ούτε το θέμα της Πανδημίας, αντιθέτως δημιουργεί αρνητικά αντανακλαστικά μέσα στην κοινωνία και επιβεβαιώνει και ενισχύει δυστυχώς, καχυποψίες, σύμφωνα με τις οποίες η Κυβέρνηση βρήκε μια ευκαιρία με την πανδημία, για να δημιουργήσει ένα αυταρχικό πλαίσιο, που θα μας μείνει και μετά την Πανδημία. Αυτό είναι το πρώτο θέμα.

Το δεύτερο θέμα στην τροπολογία αφορά την επιδημία των αναθέσεων, κατά παράβαση της Κομισιόν, των εγκυκλίων της Ε.Ε.. Ειδικά στο χώρο της εκπαίδευσης, αλλά και γενικότερα μέσα στην Πανδημία, αντί να γίνεται διαγωνισμός, αντί να γίνεται πρόσκληση σε πολλές ενδιαφερόμενες εταιρείες, για την ιστορία των έργων, πηγαίνετε σε ανάθεση σε μια εταιρεία. Αυτό κάνετε ! Ούτε διαγωνισμό, ούτε πρόσκληση, αλλά ανάθεση, το οποίο λέγεται και αλλιώς αυτό το πράγμα ! Ξέρετε πώς λέγεται, σε μία εταιρεία;

Τι κάνετε; Διασπάθιση του δημοσίου χρήματος σε ημετέρους;

Και το τρίτο θέμα της πολυκέφαλης αυτής τροπολογίας είναι το ζήτημα, που αφορά τα Κέντρα Διά Βίου Μάθησης. Το επιτελικό κράτος αποδεικνύεται, για άλλη μια φορά, ανίκανο ή και ιδιοτελές, διότι βλέπω ότι η τροπολογία λέει αυτό, που εμείς, ως ΣΥΡΙΖΑ, ζητήσαμε με ερώτησή μας, πριν από 10 μέρες, ότι η προθεσμία πηγαίνει τέλος Μαρτίου και όχι τέλος αυτής της εβδομάδος για τα Κέντρα Διά Βίου Μάθησης.

Σωστό είναι αυτό, αλλά γιατί το κάνατε αυτό; Τι σκοπό είχατε;

Το λιγότερο, έχουμε ένα κράτος, το οποίο είναι ένα κράτος επιτελικό, ανίκανο να διοικήσει, ιδιοτελές και – το χειρότερο – αυταρχικό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Φίλη, σας παρακαλώ.

Πηγαίνετε στην Ολομέλεια.

**ΝΙΚΟΛΑΟΣ ΦΙΛΗΣ**: Ζητώ, λοιπόν, κύριε Πρόεδρε, να αποσυρθεί αυτή η τροπολογία, που αφορά την καταδίκη των γονέων, που είναι επικοινωνιακού χαρακτήρα αυταρχική επιλογή και να επανέλθει το άρθρο του παλαιού Ποινικού Κώδικα, το 458, με βάση το οποίο τιμωρείται, εάν κάποιος γονέας αμελήσει την εποπτεία του, για τη φοίτηση του παιδιού του. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, η Επιτροπή έχει συγκληθεί για να συνεδριάσει για ένα συγκεκριμένο θέμα. Αυτό το οποίο αναφέρετε, συζητείται, όπως καταλαβαίνω, στην Ολομέλεια και είναι μια τροπολογία, η οποία έχει κατατεθεί. Υπάρχει ο κοινοβουλευτικός σας εκπρόσωπος εκεί και, αν θέλετε, μπορείτε να πάτε στην Ολομέλεια και να τοποθετηθείτε.

**ΝΙΚΟΛΑΟΣ ΦΙΛΗΣ**: Πότε θα βάλετε θέμα για τον Covid στην Επιτροπή; Η Επιτροπή δεν κουβεντιάζει για τον κορωνοϊό και τα σχολεία. Είναι αυτό λειτουργία Επιτροπής;

Συζητάμε τόσα πράγματα, περί ανέμων και υδάτων, και το τι γίνεται στην εκπαίδευση, σήμερα, που είναι τόπος υπερμετάδοσης του κορωνοϊού, δεν το συζητάμε;

Σας ζητώ, κύριε Πρόεδρε, να κάνετε χρήση της εκ του Κανονισμού αρμοδιότητάς σας και να ορίσετε συζήτηση την άλλη εβδομάδα, εδώ στην Επιτροπή, με την κυρία Υπουργό Παιδείας, για το θέμα «Κορωνοϊός και σχολεία».

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το έχετε ζητήσει, κύριε Φίλη, επανειλημμένα, με επιστολές σας.

Παρακαλώ, να κλείσει η συζήτηση για το θέμα αυτό, για να προχωρήσουμε στο θέμα της συνεδρίασης.

Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ένα σχόλιο σε αυτά, που έθεσε ο αγαπητός συνάδελφος, ο κύριος Φίλης. Θέλω να πω ότι, όντως, μιλάμε για μια τροπολογία, που σήμερα συζητείται σε νομοσχέδιο του Υπουργείου Δικαιοσύνης.

Κύριε Πρόεδρε, όμως, πρέπει να αναγνωρίσετε και εσείς ότι το τελευταίο διάστημα το Υπουργείο Παιδείας έχει σωρεία τροπολογιών σε νομοσχέδια, τα οποία έρχονται σε άσχετες θεματικές και αυτό δημιουργεί μία ασφυξία στην Επιτροπή μας, η οποία δεν έχει τη δυνατότητα να εκφραστεί, πάνω σε θέματα, που, με βάση το σκεπτικό του Υπουργείου, με τον τρόπο, που καταθέτει αυτές τις τροπολογίες, είναι και κατεπείγοντα, είναι και μέσα στην επικαιρότητα και είναι και πράγματα, τα οποία πρέπει να λυθούν.

Η Επιτροπή, ουσιαστικά, κινδυνεύει να χάσει τον ρόλο της.

Εάν εδώ συζητάμε - και όντως συζητάμε - πολύ κρίσιμα θέματα, τα οποία αφορούν το ρόλο των πανεπιστημίων και πως θα μπορέσουν να εκσυγχρονιστούν, για να είναι συμβατά με την εποχή, την οποία ζούμε, πρέπει και το Υπουργείο Παιδείας να κατανοήσει ότι δεν γίνεται μέσω τροπολογιών να περνάει σημαντικές διατάξεις, που αλλάζουν το τοπίο στην εκπαίδευση.

Αυτό είναι θερμή παράκληση και προς την πολιτική ηγεσία και με την ευκαιρία, που βρίσκεται εδώ ο Υφυπουργός Παιδείας και Θρησκευμάτων, ο κ. Συρίγος, θέλω πραγματικά να μεταφέρει προς το Υπουργείο αυτήν την απαίτηση της Επιτροπής.

Πρέπει να σταματήσουμε τις τροπολογίες, είναι ο χειρότερος τρόπος νομοθέτησης και στο τέλος, δημιουργεί μία εικόνα ότι ο διάλογος, τελικά, είναι κάτι που το Υπουργείο το αποφεύγει, όπως «ο διάβολος το λιβάνι». Δεν νομίζω ότι είναι καλή εικόνα κάτι τέτοιο.

Στα όσα είπε ο κ. Φίλης, έχουμε και εμείς επιχειρήματα, αλλά θα σεβαστώ την Επιτροπή και θα σταματήσω εδώ. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ:** Κύριε Πρόεδρε, νομίζω ότι το αίτημα, που έθεσε ο κ. Φίλης, το να γίνει μία συζήτηση, σε μία άλλη συνεδρίαση της Επιτροπής, δεν είναι εκτός πραγματικότητας. Αυτό, όμως, διαφέρει, κύριε Φίλη, από το να το επαναφέρουμε σε μια Επιτροπή, με συγκεκριμένο θέμα ημερήσιας διάταξης, προφανώς, για επικοινωνιακούς λόγους.

Το δεύτερο, που είπατε, ότι νομοθετεί η Κυβέρνηση για 26, βεβαίως θα απαντήσει ο κ. Υπουργός. Οι νομοθετικές παρεμβάσεις, είτε του Κοινοβουλίου είτε με πρωτοβουλία της Κυβέρνησης δεν έχουν χρονικό ορίζοντα λήξης. Είναι ένα θέμα, που θα ισχύει, χωρίς να διαφωνώ, βεβαίως, με αυτό, που λέτε, ότι θα μπορούσε να επαναφερθεί η παλιά διάταξη.

Όσον αφορά το αίτημα, κύριε Πρόεδρε, να προχωρήσει η Επιτροπή μας, να ζητήσει από την Ολομέλεια την απόσυρση της τροπολογίας αυτής, νομίζω ότι είναι εκτός αρμοδιότητας, δεν έχει αυτό το δικαίωμα η Επιτροπή. Αυτό πρέπει να τεθεί στην Ολομέλεια της Βουλής. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κουτσούμπα, αυτό είπα και εγώ, ότι η τοποθέτηση είναι σε λάθος Αίθουσα.

Τον λόγο έχει ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ένα πολύ μικρό σχόλιο, δεν θέλω να αναφερθώ εκτενώς στο θέμα, κύριε Φίλη.

Πρέπει να καταλάβουμε ότι από το 1975 και μετά το Σύνταγμα ορίζει 9 έτη υποχρεωτική εκπαίδευση. Οι αρνητές γονείς ή οποιοσδήποτε άλλος, ο οποίος δεν στέλνει τα παιδιά του στο σχολείο, υστερεί από τα παιδιά το δικαίωμα γνώσεως και παιδείας. Δεν είναι μόνον συνταγματική υποχρέωση, είναι και ηθική υποχρέωση έναντι των μελλοντικών γενιών. Υπήρχε ποινή, εσείς την καταργήσατε. Θα περίμενα το στοιχειώδες, να πείτε «κάναμε λάθος που την καταργήσαμε και αφήσαμε νομικό κενό». Δεν το άκουσα αυτό το πράγμα. Ποιος άλλαξε τον Ποινικό Κώδικα;

**ΝΙΚΟΛΑΟΣ ΦΙΛΗΣ:** Με τον Ποινικό Κώδικα του 2019 καταργήθηκε το άρθρο 458 του προηγούμενου Ποινικού Κώδικα. Αυτό επέβαλε χρηματικό πρόστιμο στους γονείς που δεν έστελναν τα παιδιά τους στο σχολείο και όχι φυλάκιση και μάλιστα δύο ετών. Η κατάργηση απηχούσε τις αναγκαιότητες εκείνης της εποχής. Εσείς αλλάξατε τον Ποινικό Κώδικα μέσα στην Πανδημία και δεν προνοήσατε για το θέμα που συζητούμε. Να δεχτώ ότι ήταν δύσκολο να προβλέψετε. Τώρα, όμως, γιατί δεν επαναφέρετε εκείνη τη διάταξη; Θα ήθελα επίσης να επισημάνω τη διεθνή πρακτική, σύμφωνα με την οποία, όταν νοσήσει ένα παιδί στο τμήμα, το τμήμα αυτό κλείνει για λίγες μέρες και οι μαθητές επιστρέφουν με δωρεάν μοριακό έλεγχο. Είναι ακατανόητη η επιμονή σας για το 50% + 1.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Φίλη, ας έχουμε μία στοιχειώδη σοβαρότητα. Τον Ποινικό Κώδικα τον αλλάξετε εσείς. Μη με διακόπτετε, όμως, σας παρακαλώ.

Κύριε Φίλη, μία συγγνώμη δεν βλάπτει, πραγματικά. Να πείτε «Κάναμε λάθος και αφήσαμε νομικό κενό, ξεχνώντας να προβλέψουμε ποινή για τους γονείς, που δεν στέλνουν τα παιδιά τους στο σχολείο». Πείτε το, «έγινε λάθος, μας ξέφυγε». Δεν είναι κακό πράγμα.

Όλα τα κάνατε σωστά και για όλα φταίει ο αντίπαλος; Για όνομα του Θεού !

Προβλέπεται ποινή έως 2 χρόνια. Το δικαστήριο κρίνει. Προβλέπεται, επίσης, χρηματική ποινή. Προβλέπεται και πιθανότατα η αφαίρεση επιμέλειας. Είναι ένα σύνολο πραγμάτων. Το δικαστήριο κρίνει, βάσει της δυνατότητας, που του δίνει ο νόμος. Γι’ αυτόν το λόγο έχουμε την αρχή της ευθυδικίας και δεν υπάρχει κάποιος αυτόματος κανονισμός, ο οποίος να επιβάλει ποινές. Γι’ αυτό υπάρχουν τα δικαστήρια, για την ευθυδικία, για την αρχή της επιείκειας.

Επομένως, το βασικό είναι το εξής. Αφήνουμε στα δικαστήρια να κρίνουν εκείνα και να αντιμετωπίσουν τις καταστάσεις και αυτό είναι το πιο σοβαρό. Η κλοπή τιμωρείται. Κλοπή είναι να κλέψεις ένα μπουκάλι γάλα, επειδή πεινάς, κλοπή είναι να κλέψεις και μια τσάντα, που την έχει αφήσει ο άλλος. Αλλιώς τιμωρείται από το δικαστήριο η μία περίπτωση και αλλιώς η άλλη. Γι’ αυτόν το λόγο, το παραπέμπουμε στο δικαστήριο και λέμε έως 2 χρόνια. Δυνατότητα χρηματικής ποινής. Δυνατότητα να χαθεί η επιμέλεια, εάν βλέπεις τρελαμένους γονείς. Δεν παίζει ρόλο πόσοι είναι ! Εδώ πρέπει να συνειδητοποιήσουμε ότι καλύπτουμε ένα νομικό κενό. Δεν θέλω, όμως, να πω τίποτα άλλο, γιατί, κύριε Πρόεδρε, έχουμε έρθει να συζητήσουμε άλλο θέμα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Έχετε το λόγο κ. Συρίγο, επί του θέματος της σημερινής διάταξης της Επιτροπής.

**ΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων)**: Κύριε Πρόεδρε, κυρίες και κύριοι συνάδελφοι, ουσιαστικά η σημερινή μας συζήτηση αφορά το πανεπιστήμιο του μέλλοντος. Πώς θα μετασχηματίσουμε τα πανεπιστήμια μας και θα έλεγα συγκεκριμένα πώς μπορούμε να μετασχηματίσουμε τα πανεπιστήμιά μας, με βάση τους στόχους της βιώσιμης αναπτύξεως.

Η βιώσιμη ανάπτυξη αποτελεί την πιο επείγουσα πρόκληση της εποχής μας. Παράγεται, παγκοσμίως, τεράστιος πλούτος, παράγεται, όμως, και τεράστια ανισότητα. Από τον 18ο αιώνα μέχρι και το 1990, το 85% του παγκόσμιου πλούτου, λόγω της βιομηχανικής επανάστασης, είχε μεταφερθεί στη Δύση. Από το 1990 και μετά, με τις αλλαγές, που έχουν γίνει, έχει επέλθει εξισορρόπηση. Το 50% της παγκόσμιας παραγωγής και του παγκόσμιου πλούτου έχει επιστρέψει στην Ασία - η Αφρική ακόμη υστερεί πάρα πολύ - αλλά εξακολουθεί να υπάρχει τεράστια ανισότητα.

Το 2015, τα 193 κράτη των Ηνωμένων Εθνών ενέκριναν, ομόφωνα, την ατζέντα 2030, η οποία αναφέρεται σε 17 στόχους βιώσιμης ανάπτυξης, που αποτελούν το παγκόσμιο διεπιστημονικό πλαίσιο, για την προώθηση της ευημερίας των ανθρώπων του πλανήτη. Εκεί, αναφέρεται στον στόχο 4.7 το ακόλουθο σημείο: «Μέχρι το 2030, εξασφαλίστε ότι όλοι οι εκπαιδευόμενοι θα αποκτήσουν γνώσεις και δεξιότητες, που απαιτούνται για την προώθηση της βιώσιμης ανάπτυξης, μεταξύ άλλων, μέσω της εκπαίδευσης για τη βιώσιμη ανάπτυξη και τους βιώσιμους τρόπους ζωής, τα ανθρώπινα δικαιώματα, την ισότητα των φύλων, την προώθηση μιας κουλτούρας ειρήνης και μη βίας, την έννοια του παγκόσμιου πολίτη και την εκτίμηση της πολιτιστικής ποικιλομορφίας και της συμβολής του πολιτισμού στη βιώσιμη ανάπτυξη».

Ο συγκεκριμένος στόχος τέθηκε, ώστε να εφαρμοσθεί αυτό το τολμηρό όραμα, το οποίο σημαίνει έναν κόσμο με ευημερία, χωρίς αποκλεισμούς.

Όλα αυτά είναι ωραία και θεωρητικά. Πώς μεταφράζονται στην πράξη, ως συγκεκριμένα βήματα, μέσα στα ελληνικά πανεπιστήμια, για το πώς μπορούμε να υλοποιήσουμε το στόχο 4.7, αλλά και όλους τους στόχους βιώσιμης ανάπτυξης; Χρειαζόμαστε να αναγνωρίσουμε και να χαρτογραφήσουμε τι κάνει κάθε πανεπιστήμιο προς την κατεύθυνση, που αναφέραμε.

Να δούμε πως αναπτύσσει ικανότητες, για να κατανοεί και να καταγράφει τα θέματα, που σχετίζονται με τους στόχους βιώσιμης ανάπτυξης. Πώς προσδιορίζει τις προτεραιότητες, τα κενά και τις ευκαιρίες, που έχει. Πώς ενσωματώνει και υλοποιεί τις δεσμεύσεις και τις δράσεις του, αναλαμβάνοντας ηγετικό ρόλο και μέσα στην κοινωνία και πως παρακολουθεί και αξιολογεί τα αποτελέσματά του, σε συνεργασία και με άλλα Πανεπιστήμια ή Οργανισμούς.

Όλα αυτά πρέπει να ομολογήσουμε ότι ήταν θέματα, που δεν απασχολούσαν την ακαδημαϊκή κοινότητα. Για πολλά χρόνια, επικρατούσε η αντίληψη ότι η επιχειρηματικότητα και η ανώτατη εκπαίδευση είναι θέματα, που δεν συνδέονται. Γιατί; Διότι, πάλι, επικρατούσε η αντίληψη ότι στο Πανεπιστήμιο «μπαίνω απλώς, για να γίνω καλός άνθρωπος, όχι για να εκπαιδευτώ, για να μπορέσω να ανταποκριθώ στις αυξημένες ανάγκες της κοινωνίας». Χαρακτηριστικό η λέξη «επιχειρηματικότητα», ήταν ένα θέμα ταμπού και άσχετο με τα Πανεπιστήμια. Η καινοτομία ήταν ένας τομέας, που αναπτυσσόταν, μέσα στα εργαστήρια, χωρίς καμία διασύνδεση με το εξωτερικό περιβάλλον και πολλές φορές και με την ίδια την ακαδημαϊκή κοινότητα.

Οι συνθήκες αυτές έχουν αλλάξει πολύ, τα τελευταία χρόνια, όπως αναφέρεται και σε μία πρόσφατη Έκθεση, που έβγαλε ο ΟΟΣΑ και την παρουσιάσαμε, πριν από δύο ημέρες, στην Πάτρα, το HEInnovate, το οποίο αναφέρεται στην Καινοτομία στα Ανώτατα Εκπαιδευτικά Ιδρύματα. Η επιχειρηματικότητα, λοιπόν, διδάσκεται πλέον στα Πανεπιστήμια και στα αμφιθέατρα και συζητείται, ως επιλογή καριέρας.

Είχαμε ένα πολύ σημαντικό βήμα, την προηγούμενη εβδομάδα. Περάσαμε το νόμο, που επιτρέπει τη δημιουργία εταιρειών - τεχνοβλαστών, χωρίς το ασφυκτικό πλαίσιο του παρελθόντος και δίνει τη δυνατότητα στις εφευρέσεις, στις ευρεσιτεχνίες, που βρίσκονται μέσα στα Πανεπιστήμια, να ανθίσουν προς την επιχειρηματική πλευρά. Αυτό δίνει τη δυνατότητα στις ελληνικές πλέον εταιρείες - τεχνοβλαστούς να ανθίσουν και ταυτόχρονα, δίνει τη δυνατότητα να υπάρξουν και διάφορες μορφές χρηματοδοτήσεως αυτών των ευρεσιτεχνιών, που αναπτύσσονται, μέσα στα ελληνικά Πανεπιστήμια.

Είναι ενδιαφέρον και είχαμε συζητήσεις και χθες και προχθές, κύριε Πρόεδρε και αναφέρομαι σε σας, διότι έχετε εξαιρετικά σημαντικό ρόλο στο θέμα της Καινοτομίας, στο οποίο θα αναφερθώ, στη συνέχεια, είχαμε εξαιρετικές συζητήσεις και με το Πολυτεχνείο και με το Οικονομικό Πανεπιστήμιο, όπου είδαμε πως η Καινοτομία αποτελεί πλέον μέρος και μεταπτυχιακών προγραμμάτων, αλλά και των προπτυχιακών προγραμμάτων.

Είναι εξαιρετικά ενδιαφέρον ένα πρόγραμμα, που κάνει το Οικονομικό Πανεπιστήμιο Αθηνών, σε συνεργασία με το Μετσόβιο Πολυτεχνείο και το Δήμο Αθηναίων. Εντοπίζει προβλήματα, που υπάρχουν μέσα στο Δήμο Αθηναίων και με τους φοιτητές, προπτυχιακούς και μεταπτυχιακούς, αναζητούν λύσεις, οι οποίες μπορούν να εφαρμοστούν στην πράξη, σε 17 διαφορετικούς τομείς.

Είναι, όμως, αλήθεια ότι η έννοια της Καινοτομίας εξακολουθεί να παραμένει άγνωστη, σε αρκετά τμήματα και σε αρκετά προγράμματα σπουδών. Αν και έχουμε κάνει βήματα, σε ευρωπαϊκό επίπεδο, εξακολουθούμε να είμαστε σε μέτριο επίπεδο, σύμφωνα με τον πίνακα αποτελεσμάτων Καινοτομίας. Είμαστε μέτρια καινοτόμο κράτος.

Αυτό σημαίνει, παρότι οι ακαδημαϊκοί μας έχουν υψηλή βαθμολογία σε ποιότητα και όγκο, ότι στο διεθνές ακαδημαϊκό επίπεδο, καλούμαστε, λοιπόν, να πάρουμε συγκεκριμένα μέτρα και δράσεις, ούτως ώστε η ακαδημαϊκή Καινοτομία να διοχετεύεται στην κοινωνία, για να μπορεί να δώσει και τη δυνατότητα αναπτύξεως. Αυτός είναι ο διάλογος, που πρέπει να δούμε, που θα πρέπει να κάνουν τα Πανεπιστήμια με την κοινωνία: Πως τα αποτελέσματα της έρευνας, μέσα στην κοινωνία, μπορούν να διοχετευθούν, μέσα σε αυτήν.

Απαιτείται ισχυρή προσπάθεια για την αντιμετώπιση αυτών των προκλήσεων και χρηματοδότηση, στην οποία θα έρθω, στη συνέχεια. Είναι σημαντικό ότι τα ελληνικά Ανώτατα Εκπαιδευτικά Ιδρύματα εκπονούν, ήδη, τις στρατηγικές τους, που βασίζονται ακριβώς στα θέματα Καινοτομίας, προκειμένου να χρηματοδοτηθούν για την επίτευξη συγκεκριμένων στόχων, που θα θέσουν.

Ήδη, πριν από μερικές μέρες, υπεγράφη Υπουργική Απόφαση, η οποία διαχωρίζει τη χρηματοδότηση των Πανεπιστημίων, σε ένα 80%, το οποίο καλύπτει πάγιες ανάγκες και σε ένα 20%, το οποίο θα προέρχεται από Καινοτόμα Προγράμματα, από Προγράμματα Αριστείας, τα οποία θα αναλαμβάνουν τα Πανεπιστήμια.

Σε αυτό το πλαίσιο, λοιπόν, με πρωτοβουλία του κ. Διγαλάκη, την οποία πρέπει να αναγνωρίσω και πρέπει να πω ότι σε αυτό το θέμα ο κ. Διγαλάκης, επειδή ακριβώς είναι Καθηγητής σε Πολυτεχνικό Πανεπιστήμιο, έχει μία ιδιαίτερη σχέση, με την Καινοτομία και τον ευχαριστώ πάρα πολύ για το έργο και δημοσίως για το έργο, το οποίο έχω βρει και έχει κάνει στον τομέα αυτό στο Υπουργείο Παιδείας, έχουμε τα ακόλουθα προγράμματα.

Από το Ε.Σ.Π.Α., έχουμε ένα πρόγραμμα ύψους 15 εκατομμυρίων ευρώ, το οποίο θα υποστηρίξει δράσεις Καινοτομίας και Επιχειρηματικότητας στα Πανεπιστήμια, σε συνεργασία και με Ερευνητικά Κέντρα. Η πρόσκληση έχει ήδη δημοσιευθεί και οι προτάσεις θα κατατεθούν, μέχρι το τέλος Δεκεμβρίου, δηλαδή, τις επόμενες ημέρες.

Επίσης, υπάρχει ένα άλλο πρόγραμμα χρηματοδότησης 15 εκατομμυρίων ευρώ, για την ανάπτυξη Γραφείων Μεταφοράς Τεχνολογίας από το ΕΠΑνΕΚ, το οποίο ανήκει στο Υπουργείο Ανάπτυξης και με το οποίο πρέπει επίσης δημοσίως να πω ότι έχουμε μία εξαιρετική συνεργασία, με τον Υφυπουργό τον κ. Δήμα και με τον κ. Κυριαζή, ο οποίος έχει ιδιαίτερες γνώσεις, γιατί έχει διατελέσει Γραμματέας για την Ανώτατη Εκπαίδευση και Ειδικός Γραμματέας, στο παρελθόν και Γενικός Γραμματέας του Υπουργείου Παιδείας και έχει έναν διπλό ρόλο, να καλύπτει γέφυρες και τον ευχαριστούμε πάρα πολύ γι’ αυτό.

Για το Πρόγραμμα Γραφείων Μεταφοράς Τεχνολογίας θα αναφερθείτε εσείς, κύριε Κυριαζή, είναι περισσότερο δικό σας θέμα.

Υπάρχει από το Ε.Σ.Π.Α. ένα πρόγραμμα για την Ανάπτυξη Κέντρων Αριστείας στην Ανώτατη Εκπαίδευση, έχει προκηρυχθεί πρόδρομη δράση προετοιμασίας από την Εθνική Αρχή για την Ανώτατη Εκπαίδευση, ύψους 100 χιλιάδων ευρώ και, στη συνέχεια, θα προκηρυχθεί μια δράση 12 εκατομμυρίων ευρώ για την ανάπτυξη Κέντρων Αριστείας, σύμφωνα με το ν. 4653/2020.

Υπάρχουν, όμως, Προγράμματα, που τρέχουν, στο πλαίσιο του Ταμείου Ανάκαμψης, έχουμε τα λεγόμενα «βιομηχανικά διδακτορικά». Τι είναι αυτά τα βιομηχανικά διδακτορικά; Θα σας πω το παράδειγμα, το οποίο είδα, πριν από μερικές ημέρες, στην Πάτρα. Στην Ελλάδα, έχουμε το χαρακτηριστικό ότι οι επιχειρήσεις μας, οι μεγάλες επιχειρήσεις μας και με βάση τα δεδομένα της Ευρωπαϊκής Ενώσεως, θεωρούνται μικρομεσαίες, με έμφαση στο μικρό, ούτε καν στο μεσαίες. Είναι λόγο όγκου. Οι επιχειρήσεις αυτές δεν έχουν τη δυνατότητα να έχουν ανεπτυγμένους τομείς Έρευνας και Καινοτομίας. Εδώ, αυτόν το ρόλο μπορούν να τον παίξουν τα Πανεπιστήμια. Δηλαδή, να συνεργαστούν με επιχειρήσεις και να μπορέσουν να προσφέρουν αυτό που λείπει από την επιχειρηματική κοινότητα. Ένα τέτοιο Πρόγραμμα αφορά τα βιομηχανικά διδακτορικά.

Τι είναι τα βιομηχανικά διδακτορικά; Είναι διδακτορικά, τα οποία αφορούν εφαρμοσμένη γνώση, σε ένα συγκεκριμένο τομέα. Είναι μία συγχρηματοδοτούμενη δράση από ιδιωτικούς φορείς και από το κράτος, θα είναι συνολικά ύψους, περίπου 37 εκατομμυρίων ευρώ, εκ των οποίων τα 22 εκατομμύρια ευρώ θα είναι από το Ταμείο Ανάκαμψης και τα υπόλοιπα 15 εκατομμύρια ευρώ από την ιδιωτική συμμετοχή και τα οποία θα χρηματοδοτούν συγκεκριμένο διδακτορικό να κάνει έρευνες σε συγκεκριμένο τομέα, όπου η χρηματοδότηση θα προέρχεται από το κράτος και από την επιχείρηση και θα καλύπτονται, βεβαίως, τα έξοδα των επισκέψεων, τα έξοδα των Πανεπιστημίων και ο απαραίτητος εργαστηριακός εξοπλισμός, που θα χρειαστούν τα Πανεπιστήμια. Υλοποιείται από το ΕΣΠΑ, σε σύμπραξη και με την Εθνική Αρχή για την Ανώτατη Εκπαίδευση.

Έχουμε τα Πανεπιστήμια Αριστείας. Γι’ αυτά προβλέπεται χρηματοδότηση διακοσίων εκατομμυρίων ευρώ, είναι και πάλι συνεργασία του ΕΣΠΑ από το Υπουργείο Παιδείας, μαζί με την Εθνική Αρχή για την Ανώτατη Εκπαίδευση.

Και έχουμε και το πρόγραμμα «Συμπράξεις ερευνητικής αριστείας» για επισκέπτες καθηγητές. Είναι μια συγχρηματοδοτούμενη δράση, ύψους 227 εκατομμυρίων ευρώ, στο σύνολο, εκ των οποίων 68 εκατομμύρια ευρώ θα προέρχονται από ιδιωτική χρηματοδότηση. Αυτό το έργο θα υποστηρίξει την ανάπτυξη συστάδων ερευνητικής αριστείας των ΑΕΙ, με επιστήμονες από το εξωτερικό και περιλαμβάνει σκέλος υποστηρίξεως και καθηγητών, που θα διδάσκουν.

Γιατί αναφέρω ιδιαίτερα αυτό το πρόγραμμα και το μεγάλο του ύψος; Διότι, όπως καλά γνωρίζουμε όλοι, δυστυχώς, την τελευταία δεκαετία, έφυγαν από την Ελλάδα περισσότερα από 400.000 άτομα. Σε αντίθεση με το παρελθόν, που αυτοί που έφευγαν ήταν κατά τεκμήριο ανειδίκευτοι εργάτες, αυτοί που έφυγαν, τα τελευταία χρόνια, είναι άνθρωποι υψηλού μορφωτικού επιπέδου, τους οποίους θέλουν οι άλλες χώρες, διότι κάποιος άλλος πλήρωσε γι’ αυτούς και πηγαίνουν εκεί και προσφέρουν τις υπηρεσίες τους στο εξωτερικό. Χαρακτηριστικό παράδειγμα οι γιατροί μας. Μέσω αυτού του προγράμματος, δίνουμε τη δυνατότητα σ΄ αυτούς τους νέους επιστήμονες να επιστρέψουν στην Ελλάδα.

Κύριε Πρόεδρε, νομίζω το συγκεκριμένο πρόγραμμα ήταν δική σας ιδέα;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Είναι του Υπουργείου Παιδείας, κ. Συρίγο. Είναι συνολική πολιτική.

**ΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** Μάλιστα. Έχω την εντύπωση ότι έχετε συμβάλει καθοριστικά, γι’ αυτό στράφηκα προς εσάς.

Το κρίσιμο στοιχείο, το επόμενο χρονικό διάστημα, πιστεύω είναι πώς θα μπορέσουμε να διασυνδέσουμε τα πανεπιστήμια με την κοινωνία, μέσω της επιχειρηματικότητας, μέσω της επιστροφής όλων αυτών των ανθρώπων, οι οποίοι έφυγαν, μέσω της επίτευξης των βιώσιμων στόχων αναπτύξεως, των στόχων της βιώσιμης ανάπτυξης του ΟΗΕ.

Δεν είναι κάτι απλό και εύκολο. Χρειάζεται συνεργασία και χρειάζεται και κάτι, που, δυστυχώς δεν το έχουμε στην Ελλάδα. Τι δεν έχουμε στην Ελλάδα; Δεν έχουμε την κουλτούρα της συνεργασίας. Λυπάμαι που θα το πω, αλλά η συζήτηση, που μόλις έγινε, είναι ενδεικτική του προβλήματος.

Όλοι στο ίδιο καζάνι βράζουμε. Εάν η χώρα πάει καλά, όλοι θα πάμε καλά. Εάν η χώρα δεν πάει καλά, το να ξεφύγουν κάποιες μονάδες και να πάνε καλύτερα από τους άλλους, δεν σημαίνει ότι ο τόπος θα ευημερήσει. Χρειάζεται να υπάρξει συμφωνία στα βασικά σημεία, για τα ελληνικά πανεπιστήμια. Δεν θεωρώ ότι διαφέρουμε τόσο πολύ στις κεντρικές κατευθύνσεις.

Θεωρώ ενδεικτική τη συζήτηση, που έγινε, προηγουμένως, για το θέμα της επιβολής κυρώσεων στους γονείς, που δεν στέλνουν τα παιδιά τους στο σχολείο.

Έχουμε μία κοινή αντίληψη. Τα παιδιά πρέπει να πηγαίνουν στο σχολείο, τουλάχιστον, μέχρι τα 15 τους χρόνια, να ολοκληρώνουν το γυμνάσιο, τουλάχιστον. Δεν είναι μόνο ότι το λέει το Σύνταγμα, το πιστεύουμε και όλοι μας και θεωρούμε επίσης ότι το να πηγαίνουν μέχρι το γυμνάσιο, είναι ελάχιστο. Ας καθίσουμε να συζητήσουμε γι’ αυτά τα πράγματα, αντί να ψάχνουμε να βρούμε κάτι για αντιπολιτευτική διαφοροποίηση.

Το ίδιο ισχύει και για τα πανεπιστήμια. Θα περίμενα, πραγματικά, να ακούσω απόψεις συγκεκριμένες για το πώς θα προχωρήσουμε στην Καινοτομία, στην Επιχειρηματικότητα, στη διασύνδεση του πανεπιστημίου, με την ελληνική κοινωνία. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ, κ. Συρίγο. Ευχαριστώ και για τα καλά σας λόγια.

Ήθελα να τονίσω ότι σ΄ αυτές οι συνεδριάσεις της Επιτροπής, οι οποίες γίνονται, θα έλεγα, σε ένα αποφορτισμένο πλαίσιο, συνήθως, είναι πιο εύκολο να υπάρξει διάλογος και να βρούμε συναινέσεις και θα έλεγα να προσπαθήσουμε να διαφυλάξουμε αυτό το κλίμα συζήτησης, μένοντας στο θέμα, το οποίο συζητείται, γιατί νομίζω είναι καλύτερο για όλους και καλύτερο για την παιδεία.

Το λόγο έχει ο κ. Κυριαζής, Γενικός Γραμματέας Έρευνας και Καινοτομίας του Υπουργείου Ανάπτυξης, για να τοποθετηθεί, εκ μέρους του Υπουργείου.

**ΑΘΑΝΑΣΙΟΣ ΚΥΡΙΑΖΗΣ (Γενικός Γραμματέας Έρευνας και Καινοτομίας του Υπουργείου Ανάπτυξης και Επενδύσεων):** Θέλω να ευχαριστήσω τον Πρόεδρο, τον κύριο Διγαλάκη, για τη σημερινή πρόσκληση.

Είναι η πρώτη φορά, που έρχομαι στην Επιτροπή Μορφωτικών Υποθέσεων, μετά από αρκετά χρόνια, όταν είχα θητεύσει, όπως είπε ο κ. Συρίγος, στο Υπουργείο Παιδείας για αρκετά χρόνια. Πλέον, η Γενική Γραμματεία Έρευνας και Καινοτομίας υπάγεται στο Υπουργείο Ανάπτυξης και Επενδύσεων και, συνεπώς, σήμερα είναι μια μεγάλη ευκαιρία για μένα να πω ορισμένα λόγια και ορισμένα πράγματα, τα οποία έχουν άμεση σχέση, με τα πανεπιστήμια και τα ερευνητικά κέντρα.

Σε συνέχεια των όσων είπε ο κ. Συρίγος, υπάρχουν δύο πυλώνες: Η Έρευνα και η Καινοτομία. Αυτά τα δύο αποτελούν δύο πυλώνες ανάπτυξης, κοινωνικής και οικονομικής ευημερίας. Το πιστεύουμε αυτό, γιατί, μέσω της Έρευνας, θα μπορέσουμε να βγάλουμε κάποια αποτελέσματα, ώστε η έρευνα αυτή να διαχέεται στην πραγματική οικονομία και στην κοινωνική ανάπτυξη. Τι σημαίνει αυτό; Σημαίνει ότι πολλές φορές λέμε ότι τα πανεπιστήμια μπορούν να κάνουν τη βασική έρευνα και να πάμε στις επιχειρήσεις ή να πάμε στην παραγωγή, για να έχουμε την εφαρμοσμένη έρευνα. Δεν υπάρχει ουσιαστική διάκριση και είναι δυσδιάκριτα τα όρια, μεταξύ βασικής και εφαρμοσμένης έρευνας. Αυτό, τουλάχιστον, λέει και η εμπειρία μου. Μία είναι η έρευνα και με την έρευνα αυτή προσπαθούμε να πετύχουμε κάποια αποτελέσματα.

Ένα θέμα, το οποίο θα ήθελα να θέσω, είναι ότι οι δείκτες για την έρευνα και την ανάπτυξη της χώρας, παρότι βρίσκονται ακόμη χαμηλά, στον ευρωπαϊκό μέσο όρο, συνεχώς βελτιώνονται. Να πω δύο χαρακτηριστικά στοιχεία, για τα τελευταία χρόνια. Συγκεκριμένα, τα στοιχεία του Εθνικού Κέντρου Τεκμηρίωσης, για το έτος 2019, είναι ότι η δαπάνη για την έρευνα ανέβηκε στο 1,27% του ΑΕΠ, από 0,67%, που ήταν, περίπου στην αρχή της δεκαετίας και για το 2020, τα τελευταία στοιχεία του Εθνικού Κέντρου Τεκμηρίωσης είναι ότι βρίσκεται στο 1,5% του ΑΕΠ. Μία αύξηση, η οποία ήταν πολύ μεγάλη. Είναι η μεγαλύτερη αύξηση, που έγινε, στην τελευταία δεκαετία. Εκείνο, όμως, το οποίο έχει σημασία, είναι ότι το ποσοστό αυτό αφορά κυρίως τη δημόσια δαπάνη. Υστερεί πολύ η ιδιωτική δαπάνη, σε αυτό το σημείο και το στοιχείο είναι ότι είναι στο 0,67%.

Προς την κατεύθυνση αυτή, λοιπόν, θέλουμε να προχωρήσουμε και θέλουμε ακριβώς να κάνουμε αυτή τη διασύνδεση της έρευνας με την παραγωγή. Η διασύνδεση αυτή είναι διαχρονικά ένα πρόβλημα, το οποίο το λέμε και διαχρονικά υπάρχει και συνεπώς μας απασχολεί. Έχουμε κάνει κάποιες κινήσεις, τα τελευταία δύο χρόνια, κυρίως, για να ενισχύσουμε, ακριβώς αυτήν την έρευνα στις ιδιωτικές επιχειρήσεις.

Ένα βασικό θέμα είναι ότι οι μεγάλες επιχειρήσεις μπορούν να έχουν μονάδες R&D ξεχωριστές, αλλά, όπως είπε και ο κύριος Συρίγος, επειδή η συντριπτική πλειοψηφία των επιχειρήσεων στην Ελλάδα είναι μικρομεσαίες και με την έννοια της Ευρωπαϊκής Ένωσης είναι μικρές επιχειρήσεις, δεν μπορούν να έχουν εύκολα R&D τμήματα ή R&D μονάδες. Αυτός, λοιπόν, είναι ο βασικός λόγος, που προσπαθούμε να ανοίξουμε, από την πλευρά τη δική μας, τα ερευνητικά κέντρα και, από την πλευρά του Υπουργείου Παιδείας, τα πανεπιστήμια, ώστε να βοηθήσουν αυτές τις επιχειρήσεις, αντί να έχουν R&D ξεχωριστές, να βοηθηθούν, μέσω της έρευνας, η οποία γίνεται στα ερευνητικά κέντρα και στα πανεπιστήμια.

Ένα άλλο, το οποίο θα ήθελα επίσης να πω, είναι ότι τα τελευταία χρόνια υπάρχουν ορισμένα προγράμματα, τα οποία ήδη η Γενική Γραμματεία Έρευνας και Καινοτομίας κάνει προς την κατεύθυνση αυτή. Ένα βασικό πρόγραμμα είναι το «Ερευνώ - Δημιουργώ - Καινοτομώ», το οποίο ουσιαστικά στηρίζει την έρευνα και την αξιοποίηση των ερευνητικών αποτελεσμάτων από τις επιχειρήσεις και ουσιαστικά κάνει αυτό το σύνδεσμο, αυτή τη ζεύξη, μεταξύ των ερευνητικών κέντρων και των πανεπιστημίων. Όταν λέω «ερευνητικά κέντρα» θα είναι συγχρόνως και πανεπιστήμια. Με έναν τρόπο, με ένα μάτι, βλέπουμε το ερευνητικό αποτέλεσμα με τις επιχειρήσεις και, κυρίως, την ενίσχυση των μικρομεσαίων επιχειρήσεων.

Στις τελευταίες δύο προκηρύξεις, οι οποίες έγιναν στο «Ερευνώ – Δημιουργώ – Καινοτομώ», υπήρξαν 5.338 προτάσεις, ένας πολύ μεγάλος αριθμός προτάσεων και αυτή τη στιγμή, στο πλαίσιο της δράσης, υλοποιούνται 1.115 ερευνητικά έργα, με αυτά που σας είπα, προηγουμένως. Υπήρξε μία δημόσια δαπάνη 591 εκατομμυρίων ευρώ και μόχλευση 112 εκατομμυρίων ευρώ από ιδιωτικούς πόρους. Ήταν σε όλα τα αντικείμενα, 8 ήταν τα θέματα, μέσα στα οποία υπήρξαν αυτές οι προκηρύξεις και στα 8, τόσο σε κεντρικό όσο και σε περιφερειακό επίπεδο, υπήρξε πολύ μεγάλη ανταπόκριση. Εκείνο το οποίο, επίσης, θέλουμε να πούμε, είναι να ενισχύσουμε την έρευνα στις επιχειρήσεις, να βοηθήσουμε τις επιχειρήσεις να κάνουν έρευνα, γιατί, με αυτόν τον τρόπο, μπορείς να φέρεις και εξειδικευμένο κόσμο από το εξωτερικό στην Ελλάδα, αλλά να γυρίσουν και Έλληνες, που έφυγαν από την Ελλάδα και πήγαν στο εξωτερικό. Είναι ένας βασικός τομέας αυτός και εκεί ενισχύουμε.

Προς την κατεύθυνση αυτή, λοιπόν, δώσαμε κάποια φορολογικά κίνητρα. Πριν από ένα περίπου χρόνο, ψηφίστηκε ένας νόμος, με τον οποίο αυξήσαμε το αφορολόγητο για το R&D των επιχειρήσεων από το 30% στο 100%. Δώσαμε φορολογικά κίνητρα για τους «επενδυτικούς αγγέλους» (Angel Investors), να επενδύουν, δηλαδή, χρηματικά προς την κατεύθυνση της ενίσχυσης της έρευνας και με βάση αυτό, ενισχύσαμε και τις start up εταιρείες. Οι start up ήταν οι νεοφυείς επιχειρήσεις, όπως λέμε. Χαρακτηρίσαμε ακριβώς ποιες είναι, φέραμε στη Γενική Γραμματεία Έρευνας και Καινοτομίας το «Elevate Greece», που είναι μια πλατφόρμα, την οποία διαχειρίζεται η Γενική Γραμματεία Έρευνας και Καινοτομίας, μπήκαν κάποια χαρακτηριστικά του τι είναι start up εταιρεία και γίνεται μία πιστοποίηση αυτών των εταιριών. Μέσα σε ένα χρόνο, κατορθώσαμε να έχουμε 550 τέτοιες πιστοποιημένες εταιρείες, τους τεχνοβλαστούς. Όσες είχαν πρόβλημα, λόγω κορωνοϊού, χρηματοδοτήθηκαν με 60 εκατομμύρια από το ΕΣΠΑ και βοηθούνται προς την κατεύθυνση αυτή. Ήδη, αυτό έληγε στις 17 Δεκεμβρίου και δώσαμε μία παράταση μέχρι το τέλος Ιουνίου, ώστε και οι επιχειρήσεις, οι οποίες θα πιστοποιούνται, στη συνέχεια, να μπορούν και αυτές να χρηματοδοτηθούν, μέσω αυτού. Δηλαδή, με αυτόν τον τρόπο, προσπαθούμε να ενισχύσουμε τις εταιρείες, να ενισχύσουμε, να βοηθήσουμε την έρευνα, όχι μόνο στο δημόσιο τομέα, αλλά και στον ιδιωτικό τομέα και να μπορέσουμε να φέρουμε πίσω ακριβώς το ανθρώπινο δυναμικό.

Δεν πρέπει να ξεχνάμε ότι ένα από τα χαρακτηριστικά, σε όλες τις μελέτες, οι οποίες γίνονται και οι οποίες αφορούν τα θέματα αυτά, ένα από τα συν, τα οποία υπάρχουν στην Ελλάδα, είναι ακριβώς το πολύ καλό ανθρώπινο δυναμικό, που έχουμε, στην έρευνα. Αυτό δεν πρέπει να το ξεχνάμε και από τους υπάρχοντες ερευνητές, πολλοί είναι αυτοί, οι οποίοι έχουν πάρει ERC. Είναι πάρα πολύ καλοί στο εξωτερικό, έχουν φέρει πολύ μεγάλα προγράμματα και προς την κατεύθυνση αυτήν βοηθήσαμε και κάτι άλλο. Είπαμε όσοι απασχολούνται, γιατί χρειάζονται πολλοί εξειδικευμένοι, για να υλοποιήσουν κάποια ευρωπαϊκά προγράμματα πολλών εκατομμυρίων, τα οποία έρχονται στην Ελλάδα, κάθε χρόνο είτε μέσω του Horizon είτε σε άλλα προγράμματα, τα οποία υπάρχουν, δώσαμε τη δυνατότητα οι εξειδικευμένοι ερευνητές, που θα έρθουν, να μπορούν να πληρώνονται, εκτός δημόσιου λογιστικού. Με αυτόν τον τρόπο, θα προσελκύσουμε ανθρώπους τέτοιους, που έφυγαν από την Ελλάδα στο εξωτερικό, για να μπορέσουμε να τους βοηθήσουμε.

Άλλα χαρακτηριστικά στοιχεία, τα οποία υπάρχουν είναι τα εξής. Δίνεται μία βασική έννοια της αριστείας σε όλα τα κίνητρα, τα οποία έχουμε. Η αριστεία αποτελεί το πρώτο και κυρίαρχο σημείο. Επίσης, όπως ειπώθηκε από τον κ. Συρίγο, ήδη, βγήκε η πρώτη προκήρυξη για τα γραφεία μεταφοράς τεχνολογίας, τεχνογνωσίας, τα οποία είναι 15 εκατομμύρια. Σύντομα, θα βγει και η δεύτερη προκήρυξη στα έργα αυτά. Τα γραφεία αυτά ακριβώς προσπαθούν να μεταφέρουν κάποια έργα, τα οποία υπάρχουν από τα πανεπιστήμια ή τα ερευνητικά κέντρα και τους ερευνητικούς, γενικά, φορείς προς την παραγωγή και προς την κοινωνία. Αυτός είναι ο βασικός στόχος, να μεταφέρουμε αυτά τα προγράμματα, τα οποία υπάρχουν, να μεταφέρουμε αυτές τις γνώσεις, τις οποίες έχουμε, αυτά, που παράγουν οι Έλληνες ερευνητές και να μην είναι έρευνα, μόνο για την έρευνα. Αυτός είναι ο βασικός στόχος. Έχουμε πολύ καλά ερευνητικά κέντρα, μην ξεχνάμε ότι έχουμε το Δημόκριτο, το ΙΤΕ, το ΕΚΕΤΑ. Υπάρχουν πολύ καλά ερευνητικά κέντρα, όπως αντίστοιχα είναι και τα πανεπιστήμια.

Η Γενική Γραμματεία, όταν κάνει μία προκήρυξη, δεν διαχωρίζει, αν είναι προκήρυξη για ερευνητικά κέντρα ή αν είναι προκήρυξη για πανεπιστήμια. Όλοι όσοι ασχολούνται με την έρευνα μπαίνουν μέσα σε αυτή την προκήρυξη και αυτό είναι κάτι, το οποίο θέλω να επισημάνω, ιδιαιτέρως. Με τον ίδιο τρόπο, θα προχωρήσουμε και προς την άλλη κατεύθυνση. Ήδη, προχωράνε, αυτή τη στιγμή, οι τεχνοβλαστοί. Οι τεχνοβλαστοί, spin offs, εταιρείες, όπου ψηφίστηκε, ήδη, αυτός ο νόμος, όπου μπαίνει μία τάξη και ξέρουν ακριβώς ο καθένας. Τι θέλαμε με τους τεχνοβλαστούς; Πιο πολύ να γίνει πιο ευέλικτη η λειτουργία τους, να μπορούν, δηλαδή, τα αποτελέσματα να φτιάχνουν εταιρείες, μέσα στα πανεπιστήμια, μέσα στα ερευνητικά κέντρα, για να μπορούν να «εκμεταλλεύονται» τα αποτελέσματα τα ερευνητικά, τα οποία υπάρχουν.

Σχετικά με τα βιομηχανικά διδακτορικά, θέλω να προσθέσω κάτι, εκτός όλων αυτών τα οποία είπε ο κ. Συρίγος. Θα πρέπει να λάβουμε υπόψη μας, ότι, μέσω των βιομηχανικών διδακτορικών, δίνεται η δυνατότητα, κάποια εργαστήρια να γίνονται, μέσα στη βιομηχανία. Είναι μεγάλη υπόθεση να μπει στην παραγωγή από την αρχή και εκτός της πρακτικής άσκησης, στην οποία υποβάλλονται ή δέχονται να πάνε κάποιοι φοιτητές – και κατά την άποψή μου, πρέπει να είναι υποχρεωτική η πρακτική άσκηση, γιατί με την πρακτική έρχεσαι σε επαφή, ακριβώς, με αυτά τα οποία θέλει οικονομία – αλλά με βιομηχανικά διδακτορικά, είναι ακόμη πιο πολύ, γιατί, μέσω των διδακτορικών, κάνεις την έρευνα και η έρευνα αυτή γίνεται μέσα στη βιομηχανία και ξέρεις. Δεν είναι θέμα το αν θα εκμεταλλευτεί η βιομηχανία τα δικά σου θέματα. Είναι ότι θα εκμεταλλευτείς και εσύ τα θέματα της βιομηχανίας, για να μπορείς να προχωρήσεις.

Από την άλλη πλευρά, ενισχύουμε, όσο μπορούμε περισσότερο, την Καινοτομία. Θέλω να προσθέσω ότι, ήδη, τα τελευταία δύο χρόνια έχουμε προχωρήσει στην κατασκευή των Κέντρων Καινοτομίας. Δύο είναι τα κέντρα καινοτομίας, τα οποία φτιάχνουμε. Το ένα είναι το παλιό εργοστάσιο ΧΡΩΠΕΙ, στην Πειραιώς, το οποίο ήρθε στη Γενική Γραμματεία Έρευνας και Καινοτομίας. Αυτό είναι ένα εγκαταλελειμμένο εργοστάσιο, το οποίο υπήρχε στην ΧΡΩΠΕΙ, το πήρε η Γενική Γραμματεία Έρευνας, για να το κάνει ένα Κέντρο Καινοτομίας. Θα είναι το πρώτο Κέντρο Καινοτομίας, το οποίο θα γίνει, στην Ελλάδα. Δεν σας κρύβω ότι πάμε με διαδικασία ΣΔΙΤ και αυτή τη στιγμή έχουμε τέσσερις προσφορές και ήδη, είμαστε στη φάση του ανταγωνιστικού διαλόγου. Τέσσερις μεγάλες εταιρείες, οι οποίες έχουν και συνεργασία με αντίστοιχα κέντρα, τα οποία υπάρχουν στο εξωτερικό, μεγάλα τέτοια κέντρα. Φιλοδοξία μας είναι να φτιάξουμε ένα τέτοιο Κέντρο εδώ στην Αττική. Το άλλο θα είναι στη Θεσσαλονίκη, το οποίο θα είναι πολύ μεγαλύτερο και εκεί πέρα, ήδη, θα μπουν πολλές εταιρείες μέσα, ξένες εταιρείες, για να μπορέσουν να αναπτύξουν την έρευνα.

Ήδη, αυτή τη στιγμή, εργαζόμαστε, είμαστε έτοιμοι, σχεδόν, στη Γενική Γραμματεία, για να προχωρήσουμε στις προκηρύξεις των νέων έργων για το νέο ΕΣΠΑ. Ήδη, έχουμε εργαστεί προς την κατεύθυνση αυτή και η Γενική Γραμματεία Έρευνας έχει πάρει ένα μεγάλο κομμάτι, επίσης, από το Ταμείο Ανάκαμψης και το διαχειρίζεται, αυτή τη στιγμή, σε δύο κατευθύνσεις. Είναι τα χρήματα του Ταμείου Ανάκαμψης. Το ένα αφορά υποδομές, μέσα στα ερευνητικά κέντρα. Είναι της τάξεως των 215 εκατομμυρίων ευρώ, όπου εκεί τα ερευνητικά μας κέντρα, μέσω αυτού του Ταμείου Ανάκαμψης, θα χρηματοδοτηθούν και θα φτιάξουν καινούργιες εγκαταστάσεις ή θα προσθέσουν εγκαταστάσεις στις υπάρχουσες ή θα έχουν καινούργια εργαστήρια. Για παράδειγμα, μέσα σε αυτό είναι και το ΕΛΚΕΘΕ, το Ελληνικό Κέντρο Θαλασσίων Ερευνών, όπου θα χρηματοδοτηθεί, σε συνδυασμό με την Ευρωπαϊκή Τράπεζα Επενδύσεων, το νέο σκάφος, το οποίο θα είναι περίπου της τάξεως των 60 εκατομμυρίων. Το πιο σύγχρονο σκάφος, το οποίο υπάρχει, αυτήν τη στιγμή.

Στα καινούργια, επίσης, έργα, τα οποία έχουμε, είμαστε στη φάση να έχει ολοκληρωθεί η ανάπτυξη στην έξυπνη εξειδίκευση. Έχουμε τη στρατηγική έξυπνης εξειδίκευσης 21 - 27. Θέλω, απλώς, να πω ότι εκεί έχουμε καταλήξει πλέον, ότι οι τομείς, στους οποίους θα έχουμε τη νέα στρατηγική έξυπνης εξειδίκευσης είναι 8. Είναι περίπου οι ίδιοι, οι οποίοι υπήρχαν και στην προηγούμενη. Είναι αγροδιατροφική αλυσίδα, βιοεπιστήμες, υγεία, φάρμακα, ψηφιακές τεχνολογίες, αειφόρος ενέργεια, περιβάλλον και κυκλική οικονομία, μεταφορές και εφοδιαστική αλυσίδα, υλικά, κατασκευές και βιομηχανία, τουρισμός, πολιτισμός και δημιουργικές βιομηχανίες.

Όλο, ουσιαστικά, το φάσμα το οικονομικό της Ελλάδος. Αυτό είναι το πλαίσιο, μέσα στο οποίο θα κινηθούμε. Έχουμε τα έργα του ΕΣΠΑ, έχουμε το Ταμείο Ανάκαμψης. Η Γενική Γραμματεία έχει αναλάβει και ένα μεγάλο κομμάτι από τη δίκαιη μετάβαση, όπου, λόγω της ειδίκευσης, που υπάρχει, σε ερευνητικά κέντρα, ήδη, συμμετέχει ενεργά στο ερευνητικό κομμάτι της δίκαιης μετάβασης, τόσο στην Πτολεμαΐδα όσο και στη Μεγαλόπολη.

Εκείνο που θέλω να τονίσω είναι ότι αυτή τη στιγμή υπάρχει μία συνεργασία αγαστή μεταξύ του Υπουργείου Ανάπτυξης και ιδιαίτερα της Γενικής Γραμματείας Έρευνας και Καινοτομίας με το Υπουργείο Παιδείας. Πανεπιστήμια, ερευνητικά κέντρα είτε δημόσια είτε ιδιωτικού τομέα, το βλέπουμε, με το ίδιο μάτι, όπως είπα. Δεν υπάρχουν διαφοροποιήσεις και πιστεύουμε ότι με τη νέα προγραμματική περίοδο και με τη χρηματοδότηση, η οποία θα υπάρχει, τόσο από το Ταμείο Ανάκαμψης όσο και από άλλους φορείς, θα μπορέσουμε να μεταβάλουμε το τοπίο της Ελλάδος. Διότι, επαναλαμβάνω, ότι η Έρευνα, τα αποτελέσματα της και η Καινοτομία αποτελούν τη βάση για την οικονομική ανάπτυξη. Θα σταματήσω εδώ, θα είμαι στη διάθεσή σας, για ό,τι θέλετε. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η πρακτική άσκηση, όπως είπα και στην εισαγωγή, είναι ένας πολύ σημαντικός θεσμός. Είναι ένας ιδιαίτερος θεσμός από την άποψη ότι δεν πρέπει να αντιμετωπίζεται από τους φοιτητές, ως μία περίοδος, στην οποία θα πάρουν κάποιο χαρτζιλίκι ή από τις επιχειρήσεις ένας τρόπος, με τον οποίο θα βρουν φθηνό δυναμικό. Έχουν μία διττή ιδιότητα: Είναι και εργαζόμενοι και εκπαιδευόμενοι. Φυσικά, πρέπει να ασφαλίζονται, αλλά, για να είναι αποτελεσματικοί, πρέπει να είναι ενταγμένοι στα προγράμματα σπουδών των πανεπιστημίων και όχι να είναι ελεύθεροι, για να στοχεύουν σε συγκεκριμένα αποτελέσματα. Για το λόγο αυτόν, για να μπορούν και οι επιχειρήσεις να παρέχουν την εκπαίδευση, που χρειάζεται, θα πρέπει να δούμε το θεσμικό πλαίσιο και τα κίνητρα, τα οποία δίνονται στις επιχειρήσεις, προκειμένου να αγκαλιάσουν περισσότερο το θεσμό της πρακτικής άσκησης.

Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε. Καταρχάς, νομίζω ότι όλοι συμφωνούμε πως καταρρίφθηκε πλέον ο μύθος ότι τα πανεπιστήμια παράγουν γνώση για τη γνώση. Επιβάλλεται να υπάρχει διασύνδεση, μεταξύ των πανεπιστημίων, της επιχειρηματικότητας, της οικονομίας, της κοινωνίας. Εδώ, θα συμφωνήσω με τον κ. Κυριαζή, ότι αυτή η διασύνδεση μπορεί να συμβάλει σε δύο επίπεδα. Καταρχάς, με τις ειδικές γνώσεις, τις ειδικές δεξιότητες, που πρέπει να έχουν οι απόφοιτοι των πανεπιστημίων, για να μπορούν να προσεγγίσουν εύκολα την αγορά εργασίας και, βεβαίως, μέσα από τα ερευνητικά προγράμματα, που παράγουν τα πανεπιστήμια, να φανούν χρήσιμα με καινοτόμες, με νέες ιδέες, με προωθημένες ιδέες στην επιχειρηματικότητα.

Εδώ θα συμφωνήσω με τον κ. Κυριαζή ότι το επιχειρηματικό οικοσύστημα της Ελλάδας αποτελείται, κυρίως, από μικρές και μικρομεσαίες επιχειρήσεις. Έχουν την αδυναμία να έχουν στο δυναμικό τους εξειδικευμένους ερευνητές, προκειμένου να κάνουν ανάπτυξη νέων προϊόντων, αδυναμία χρηματοδότησης τέτοιων ερευνητικών προγραμμάτων και καταλαβαίνετε ότι για αυτές τις επιχειρήσεις πόσο σημαντικό είναι να μπορούν να συνεργάζονται με πανεπιστήμια, να απορροφούν και να ενσωματώνουν τη γνώση και την εμπειρία, που παράγεται, μέσα στα πανεπιστήμια, προκειμένου να αναπτύξουν νέα προϊόντα και νέες επιχειρηματικές δραστηριότητες.

Εδώ, όμως, να σημειώσουμε ότι, δυστυχώς, ένας μεγάλος αριθμός επιχειρήσεων, που συνεργάστηκε με πανεπιστημιακά ιδρύματα, στο τέλος έμεινε με απογοήτευση, γιατί η ερευνητική διαδικασία, που παραγόταν στο εργαστήριο, δεν είχε καμία σχέση με το πεδίο, με την πραγματικότητα. Εδώ, μπορώ να σας μεταφέρω και μια προσωπική αντίληψη που ζήσαμε όταν στο Δήμο, τον οποίο υπηρέτησα, κάναμε έναν συνεταιρισμό stevia. Στην προσπάθειά μας να διαφοροποιήσουμε την παραγωγική διαδικασία στον αγροτικό τομέα, αυτός ο πολυμετοχικός συνεταιρισμός δεν έμεινε μόνο στην παραγωγή του προϊόντος, αλλά και στην αξιοποίηση, τη μεταποίηση και την τυποποίηση του, μέσα από μία διαδικασία παραγωγής στεβιοζάχαρης.

Συνεργαστήκαμε, με συγκεκριμένο πανεπιστημιακό ίδρυμα, που υποτίθεται ότι είχε την τεχνογνωσία να βοηθήσει την παραγωγή της στεβιοζάχαρης από τα φύλλα της στέβιας, αλλά, στην πράξη, αποδείχθηκε πολύ μακριά από την πραγματικότητα και δημιουργήθηκε αυτή η, αν θέλετε, απογοήτευση. Πάρα πολλές φορές, εδώ υπεισέρχεται και ο φόβος ότι η τεχνογνωσία θα «πουληθεί», εντός ή εκτός εισαγωγικών, κυρίως, για τις μικρές επιχειρήσεις υπάρχει αυτός ο φόβος.

Εδώ να σημειώσω, και αν θέλετε έχω διαφορετική εκτίμηση από αυτό που είπατε, ότι η βασική έρευνα δεν απέχει πολύ από την έρευνα εφαρμογής. Δυστυχώς απ’ ό,τι διαφαίνεται οι περισσότερες ερευνητικές ομάδες κάνουν στην κυριολεξία βασική έρευνα, που απέχει από την έρευνα, που χρειάζονται οι επιχειρήσεις και κατά κύριο λόγο εξυπηρετεί την ίδια την ανάγκη των ερευνητών, προκειμένου να έχουν εργασία και να πάνε στο επόμενο ερευνητικό πρόγραμμα.

Εδώ να σημειώσω και μερικά στοιχεία, που συνέλεξα από τον ΣΕΒ, για να καταδείξουμε και την αναγκαιότητα προσαρμογής της γνώσης, των δεξιοτήτων που παράγουν τα πανεπιστήμια δια των φοιτητών, ούτως ώστε να μπορούν οι φοιτητές, όταν θα βγουν στην αγορά εργασίας, να προσεγγίσουν τις ανάγκες της αγοράς εργασίας.

Σύμφωνα με τον ΣΕΒ, λοιπόν, το 36% των επιχειρήσεων αντιμετωπίζει δυσκολίες στην πλήρωση των κενών τους θέσεων. Η έλλειψη κατάλληλων δεξιοτήτων αναφέρεται, ως ο σημαντικότερος λόγος δυσκολίας πλήρωσης των κενών θέσεων εργασίας, 27%. Ακολουθεί η έλλειψη απαιτούμενης εργασιακής εμπειρίας 21,3%. Η απομακρυσμένη γεωγραφική θέση, που δεν έχει να κάνει με τα πανεπιστήμια και η έλλειψη απαραίτητων τυπικών προσόντων με 11,5%.

Οπότε, καταλαβαίνετε ότι υπάρχει πεδίο δόξης λαμπρό, στο επίπεδο της προσαρμογής των προγραμμάτων σπουδών, των πρακτικών ασκήσεων, των δεξιοτήτων, των γνώσεων, που αναπτύσσονται, μέσα στην εκπαιδευτική κοινότητα, προκειμένου πραγματικά οι απόφοιτοι, στη συνέχεια, να έχουν όλα εκείνα τα εφόδια, που θα τους δώσουν τη δυνατότητα να απορροφηθούν, με τους καλύτερους δυνατούς όρους, στην αγορά εργασίας, αλλά, κυρίως, να ικανοποιήσουν και τις απαιτήσεις, που έχουν οι ίδιες οι επιχειρήσεις.

Η Κυβέρνησή μας τι έχει κάνει μέχρι τώρα; Αναφέρθηκε και πιο πριν, γιατί το άκουσα και στην πρώτη συνεδρίαση, αναφορικά με την αποτελεσματικότητα και τη λειτουργικότητα των ΕΛΚΕ.

Με την ψήφιση του 4653/2020, εισήχθησαν διατάξεις, για τη δημιουργία πιο ευέλικτων και πιο ευπροσάρμοστων διαδικασιών των Ειδικών Λογαριασμών Έρευνας στα πανεπιστήμια και στα ερευνητικά κέντρα, με σκοπό την απελευθέρωση της έρευνας και την αποτροπή απώλειας ερευνητικών πόρων.

Αναφέρθηκε επίσης, αν θυμάμαι, δέκα ημέρες πριν, με το ν. 4864/2021, με τίτλο «Στρατηγικές επενδύσεις και βελτίωση του επενδυτικού περιβάλλοντος, μέσω επιτάχυνσης διαδικασιών στις ιδιωτικές και στρατηγικές επενδύσεις, δημιουργία πλαισίου για τις εταιρείες τεχνοβλαστούς και άλλες επείγουσες διαδικασίες για την ανάπτυξη», επί της ουσίας, κωδικοποιήθηκε όλο το νομοθετικό πλαίσιο, για τον τρόπο ίδρυσης και λειτουργίας των εταιρειών - τεχνοβλαστών.

Βεβαίως, υπάρχουν και μια σειρά από επιχειρησιακές πρωτοβουλίες, που αναφέρθηκαν, πιο πριν, όπως είναι η στήριξη της ωρίμανσης και ανάπτυξης γραφείων μεταφοράς τεχνολογίας, στην Ελλάδα. Είναι μια δράση του ΕΣΠΑ, με προϋπολογισμό 15.000.000 ευρώ, το αναφέρατε πιο πριν. Επιγραμματικά, επίσης, να αναφέρω και τη δράση για την ωρίμανση του οικοσυστήματος μεταφοράς τεχνολογίας, στην Ελλάδα, με προϋπολογισμό 1,86 εκατομμυρίων ευρώ και φυσικά τη δράση του ΕΣΠΑ για τα γραφεία διασύνδεσης ανώτατης εκπαίδευσης, με προϋπολογισμό 5,3 εκατομμυρίων ευρώ, που στόχο έχει την υποστήριξη της ένταξης των φοιτητών και των αποφοίτων στην αγορά εργασίας.

Σημαντική, επίσης, είναι η δράση για τα κέντρα ικανοτήτων, με προϋπολογισμό 30 εκατομμυρίων ευρώ και τέλος η δράση του ΕΣΠΑ, για συνεργατικούς σχηματισμούς καινοτομίας, με στόχο, βέβαια, την ενίσχυση ολοκληρωμένων δομών, αναδυόμενων ή υφισταμένων συνεργατικών σχηματισμών από φορείς με εμπειρία και υποστήριξη της Καινοτομίας και της υγιούς επιχειρηματικότητας.

Θα μείνω λίγο σε αυτό, γιατί, ξέρετε, ιδιαίτερα στον κρίσιμο τομέα του πρωτογενούς τομέα, όπου η αναγκαιότητα ύπαρξης και δημιουργίας συνεργατικών σχημάτων είναι ακόμη μεγαλύτερη, κυρίως, για να ξεφύγουμε από το μοντέλο του αγρότη παραγωγού και εργάτη γης και να πάμε στον αγρότη, που αξιοποιεί και πολλαπλασιάζει το όφελός του και παίρνει το πολλαπλασιαστικό όφελος από την παραγωγή του, μέσα από την αξιοποίηση, τυποποίηση και μεταποίηση του προϊόντος του, είναι εξαιρετικής σημασίας να αλλάξουμε το περιβάλλον και την αντίληψη, που έχουν οι αγρότες, αναφορικά με τα συνεργατικά σχήματα.

Και αυτό, λόγω της πρότερης κάκιστης εμπειρίας και κάκιστης λειτουργίας των συνεταιρισμών, που οδήγησαν στην απαξίωση μιας εξαιρετικής ιδέας, όπως είναι η ιδέα του συνεργατισμού, που μπορεί να βοηθήσει τους αγρότες και κυρίως τους ανθρώπους της παραγωγής, μέσα από την οργάνωσή τους σε συλλογικά σχήματα, να αντιμετωπίσουν, με τους καλύτερους δυνατούς όρους και στο επίπεδο της καλλιέργειας, τα ζητήματα, που τους αφορούν και στο επίπεδο της μεταποίησης, τυποποίησης και αξιοποίησης της προστιθέμενης αξίας των προϊόντων, που πρέπει να γυρίσει στον ίδιο τον παραγωγό και όχι ο παραγωγός να τα πουλάει, στη χαμηλότερη δυνατή τιμή, για να παίρνουν την προστιθέμενη αξία κάποιοι άλλοι, που αξιοποιούν τον κόπο, το μόχθο και την προσπάθεια των ανθρώπων της παραγωγής.

Κύριε Πρόεδρε, νομίζω ότι οι τρείς συνεδριάσεις της Επιτροπής μας ήταν εξαιρετικές, με εξαιρετική σημασία, έδωσαν εξαιρετικά συμπεράσματα και εύχομαι πραγματικά στο Πανεπιστήμιο του Μέλλοντος, που είπε ο Υπουργός μας, να έχουμε αυτή την απαιτούμενη διασύνδεση, τη σημαντική διασύνδεση, μεταξύ πανεπιστημιακής κοινότητας, πραγματικής οικονομίας, πραγματικής επιχειρηματικότητας της ίδιας μας της κοινωνίας τελικά.

Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Σας ευχαριστούμε, κύριε Κωτσέ.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ**: Κύριε Πρόεδρε, να ευχαριστήσουμε τους Εισηγητές για όσα είπαν, ιδιαίτερα τον κ. Κυριαζή, που έχει και μία ευθύνη ειδικότερη στο θέμα της Έρευνας. Το λέω αυτό, γιατί τον κ. Κυριαζή τον γνωρίζαμε, ως Γενικό Γραμματέα του Υπουργείου Παιδείας, Έρευνας και Θρησκευμάτων. Τώρα είναι στο Υπουργείο Ανάπτυξης, όπου εκεί έχει μετατεθεί ο τομέας της Έρευνας. Αυτό, ήδη, δείχνει μια κατεύθυνση υποταγής της Έρευνας στις αγοραίες επιδιώξεις, στις εφήμερες ανάγκες επιχειρήσεων και αγοράς. Το να αποκόπτει κανείς την Έρευνα από το φυσικό της χώρο, που είναι τα Πανεπιστήμια και τα Ερευνητικά Κέντρα και να την υπαγάγει σε ένα πλαίσιο οικονομίστικο, σε ένα πλαίσιο επιχειρηματικών προδιαγραφών και σκοπιμοτήτων, ήδη, είναι μία σφραγίδα αρνητική για όσα επιδιώκει να κάνει σήμερα η Κυβέρνηση.

Προφανώς και όλοι θέλουμε μια διασύνδεση της Έρευνας με την οικονομική ανάπτυξη, αλλά η συζήτηση για το θέμα αυτό, που είναι πολύ ευαίσθητο, είναι ανοικτή, εδώ και χρόνια, τόσο σε διεθνές όσο και σε εθνικό επίπεδο. Το διακύβευμα είναι μεγάλο και αφορά το παρόν και το μέλλον.

Σήμερα, μάλιστα, μέσα στην Πανδημία, όπου διεθνώς αναγνωρίζεται η ανάγκη να υπάρχει ένα δυνατό δημόσιο σύστημα Υγείας και Παιδείας, ο τομέας της Έρευνας παραμένει προνομιακό πεδίο των αντιλήψεων για λιγότερο κράτος. Αυτό σηματοδοτεί η μεταφορά της έρευνας από το Υπουργείο Παιδείας στο Υπουργείο Ανάπτυξης. Πρόκειται για μια αναχρονιστική επιλογή, ιδεοληπτική ενός νεοφιλελεύθερου δογματισμού. Ακούσαμε ότι πολλά χρήματα θα δοθούν για την Έρευνα. Πού θα δοθούν τα χρήματα αυτά; Σε συνέργειες Πανεπιστημίων, Ερευνητικών Κέντρων και Επιχειρήσεων.

Καταρχήν, να πω ότι το Πανεπιστήμιο το ελληνικό είναι ένα φτωχό Πανεπιστήμιο. Η χρηματοδότηση παραμένει χαμηλή και μάλιστα με αυτά, που ακούσαμε, θα έχουμε περαιτέρω μείωση. Το 80% της χαμηλής κρατικής επιχορήγησης θα δοθεί στα Πανεπιστήμια και το 20% θα είναι μπόνους για τις συμπράξεις, στο θέμα εξωστρέφειας και λοιπά.

Αντί, δηλαδή, το 20% να είναι επιπροσθέτως του 100% της χαμηλής κρατικής χρηματοδότησης – θα τα πούμε και μετά στον Προϋπολογισμό αυτά – τώρα έχουμε περαιτέρω μείωση της κρατικής χρηματοδότησης στα Πανεπιστήμια.

Και ενώ μειώνεται η κρατική χρηματοδότηση στα πανεπιστήμια, ακούμε τώρα για χρήματα από το Ταμείο Ανάκαμψης, το ΕΣΠΑ κ.λπ., τα οποία θα δίνονται, σε συνέργεια των πανεπιστημίων με τη βιομηχανία. Κοιτάξτε. Καταλαβαίνω την ελληνική ιδιομορφία.

«Έχουμε μικρές επιχειρήσεις, οι οποίες δεν μπορούν να συντηρήσουν οι ίδιες την Έρευνα», άκουσα.

Έχουμε, αυτή τη στιγμή, όμως, ένα σχέδιο τι επιδιώκουμε από την Έρευνα, ως προς το θέμα της οικονομικής ανάπτυξης;

Επιδιώκουμε μία μεγέθυνση ή ένα μετασχηματισμό της οικονομίας, που θα συμπεριλαμβάνει και προτεραιότητες κοινωνικού χαρακτήρα, που αναδεικνύουν και μέσα στην Πανδημία και αντιμετώπιση κοινωνικών ανισοτήτων; Αυτό είναι κρίσιμο ερώτημα.

Σε όλο τον κόσμο, συζητιέται σήμερα, επαναλαμβάνω, το θέμα της Έρευνας, όχι με λιγότερο κράτος, αλλά με γενναία δημόσια ευρωπαϊκή κρατική επιχορήγηση. Εδώ τίποτα, καμία συζήτηση.

Άκουσα τον κ. Κυριαζή, που είπε, ότι το 2019, δηλαδή, επί Κυβερνήσεως ΣΥΡΙΖΑ, ανέβηκε η δαπάνη για την Έρευνα στο 1,27% του ΑΕΠ. Είναι η πρώτη φορά στη διακυβέρνηση ΣΥΡΙΖΑ, στα ελληνικά χρονικά, που η δαπάνη για την Έρευνα ξεπέρασε το 1% του ΑΕΠ. Πολύ σημαντικό στοιχείο, το οποίο επιβεβαιώνει τις δράσεις, που είχαμε αναλάβει και τις οποίες τώρα θέλει η Κυβέρνηση να τις εμφανίσει, ως δικές της. Δεν πειράζει, ας πάρει λίγο από τη δόξα, σημασία έχει τι κάνουμε.

Οι δράσεις, που είχαμε αναλάβει, όπως και το [Ελληνικό Ίδρυμα Έρευνας και Καινοτομίας](https://www.elidek.gr/) (ΕΛΙΔΕΚ), ήταν δράσεις, που επανέφεραν επιστημονικό δυναμικό, στη χώρα μας, δηλαδή, αντίστροφη πορεία του Brain drain και, ταυτοχρόνως, δημιούργησαν δυνατότητες για βασική Έρευνα, η οποία θα απαντάει σε μεγάλες προκλήσεις και μεγάλες ανισότητες του παρόντος.

Να θυμίσω την Ιατρική Ακριβείας, η οποία αναφέρεται και ως Ιατρική του μέλλοντος, το Εθνικό Δίκτυο Ιατρικής Ακριβείας για τον καρκίνο, τα καρδιαγγειακά προβλήματα και τις νευροεκφυλιστικές παθήσεις. Μια εμβληματική πρωτοβουλία, που μπορούσαν τα πανεπιστήμια, με ερευνητικά κέντρα, με χρηματοδότηση και δημόσια, να προχωρήσουν και προχώρησαν.

Οι σύγχρονες τεχνολογίες, οι αγροτεχνολογίες, για τη βελτίωση μεθόδων παραγωγής και μεταποίησης, για την ποιοτική αναβάθμιση, ταυτοποίηση, προστασία και ανάδειξη των ελληνικών αγροτικών προϊόντων, είναι έργο ΣΥΡΙΖΑ, που το προωθήσαμε.

Οι ρηξικέλευθες κβαντικές τεχνολογίες και επικοινωνίες και οι υπερυπολογιστές, η παρακολούθηση και αντιμετώπιση της κλιματικής κρίσης και η θαλάσσια έρευνα είναι κατευθύνσεις, που δρομολογήσαμε, ως Κυβέρνηση ΣΥΡΙΖΑ, στην Έρευνα, γι’ αυτό και είχαμε και αύξηση της χρηματοδότησης, που απαντούσαν στα μεγάλα επίδικα ερωτήματα: Ποια ανάπτυξη θέλουμε; Ποιους τομείς θέλουμε να ενισχύσουμε και ταυτοχρόνως, πώς αντιμετωπίζουμε το θέμα των κοινωνικών ανισοτήτων και της κλιματικής κρίσης;

Όλα αυτά, πριν υπάρξει η Πανδημία. Τώρα, με την Πανδημία, αυτά τα πράγματα έχουν φουντώσει. Πρέπει να υπάρξει περαιτέρω ενίσχυση του δημοσίου ενδιαφέροντος, για την Έρευνα και την Καινοτομία, με διασύνδεση, βεβαίως, των πανεπιστημίων με τις επιχειρήσεις, αλλά με όρους, όχι να υπηρετούν τα πανεπιστήμια με την έρευνα τις εφήμερες ανάγκες των επιχειρήσεων, αλλά ένα σχέδιο, επαναλαμβάνω, ικανοποίησης, ανταπόκρισης, σε επείγουσες κοινωνικές ανάγκες και προτεραιότητες.

Άκουσα, επίσης, ότι υπάρχει μια ιδιομορφία, ότι είναι μικρές οι μικρομεσαίες επιχειρήσεις, στην Ελλάδα. Καταρχήν, αυτό σημαίνει ότι αποδέχεστε, ότι σε όλο τον κόσμο, αυτό, που πάτε να κάνετε εδώ, δεν είναι το κεντρικό παράδειγμα.

Φέρνετε, λοιπόν, το παράδειγμα των βιομηχανικών διδακτορικών, που είναι εντελώς περιθωριακό, στην Ευρώπη και την Αμερική, ως κεντρικό στοιχείο ‘Έρευνας, στην Ελλάδα, με το επιχείρημα ότι έχουμε ιδιομορφία. Η ιδιομορφία δεν σημαίνει να υποτάξουμε και να δώσουμε χρήματα στην έρευνα, για τις προτεραιότητες των επιχειρήσεων. Δεν σημαίνει ότι πρέπει να μετατρέψουμε τους ερευνητές σε απλήρωτο, εκμεταλλευόμενο από τις επιχειρήσεις, εργατικό δυναμικό. Αντιθέτως, σημαίνει να θέσει το πανεπιστήμιο τους κανόνες και η βιομηχανία να ακολουθήσει τους κανόνες, που σε έναν εθνικό σχεδιασμό, όλοι μαζί συνομολογούν, με καθήκοντα και με υποχρεώσεις για τους ερευνητές, με επαγγελματική διασφάλιση, όχι να μετατρέψουμε την πρακτική άσκηση σε μια δωρεάν εργασία των ανθρώπων.

Έτσι δεν αντιμετωπίζουμε το brain drain! Έτσι, δημιουργούμε συνθήκες περαιτέρω υπερεκμετάλλευσης των νέων μας και απογοήτευσης τους.

Άρα, λοιπόν, αυτό το οποίο εσείς σχεδιάζετε είναι ένα πανεπιστήμιο - επιχείρηση, το επιχειρηματικό πανεπιστήμιο. Θα τα δούμε και στο μοντέλο λειτουργίας του πανεπιστημίου, που θα φέρετε, στη βάση της Έκθεσης του Ιδρύματος Μποδοσάκη. Έχετε στο μυαλό σας μια κατάλυση της πανεπιστημιακής αυτοτέλειας, μια υπαγωγή του πανεπιστημίου στις ορέξεις, στα συμφέροντα του κεφαλαίου, αυτού που είναι ανίκανο να αναπαράγει τον εαυτό του, μέσα από δικές του διαδικασίες έρευνας και ζητάει, όχι τη συνδρομή, για να παράγει την έρευνά του, αλλά την υπαγωγή των εθνικών πόρων στις επιχειρηματικές του σκοπιμότητες. Αυτό δεν μπορεί να γίνει αποδεκτό! Αυτό είναι κατασπατάληση, διασπάθιση των εθνικών πόρων εις βάρος του δημοσίου συμφέροντος και όχι υπέρ του δημοσίου συμφέροντος!

Άκουσα και άλλα επιχειρήματα για τα Κέντρα Καινοτομίας. Είπε ο κ. Κυριαζής για τη ΧΡΩΠΕΙ και για τη Θεσσαλονίκη. Κατά διαβολική σύμπτωση, οι δύο αυτοί χώροι, που αναφέρατε, δεν έχουν σχέση, δεν γειτνιάζουν με ερευνητικά κέντρα και πανεπιστήμια. Είναι μακριά, εντελώς απομονωμένοι. Ποια είναι, λοιπόν, η αξιοποίηση των ερευνητικών κέντρων σε συνεργασία, σε συνέργειες; Όχι μόνο αυτό, αλλά, κατά διαβολική σύμπτωση, είναι χώροι όπου διαβάζουμε στις εφημερίδες ότι έχουμε ανάπτυξη κτηματομεσιτικών επιλογών ! Εκεί θα καταντήσει η Έρευνα στη χώρα μας, να υποτάσσεται ξανά στα real estate και στην οικοδομή! Αυτό είναι ένα μοντέλο ανάπτυξης έρευνας στη χώρα μας;

Άκουσα για το Ταμείο Ανάκαμψης διάφορα επιχειρήματα, για τα εκατομμύρια, που θα μοιραστούν ξανά σε επιχειρήσεις. Τίποτα στα πανεπιστήμια! Τίποτα στην παιδεία και στην εκπαίδευση!

Ούτε λόγος, βεβαίως, για ανθρωπιστικές και κοινωνικές επιστήμες! Ούτε λόγος για εξειδίκευση των διαφόρων δράσεων για την κοινωνική απήχηση, που έχουν, για τη μελέτη των σύγχρονων κοινωνικών φαινομένων, για την άμβλυνση των ανισοτήτων, για να υπάρξει μια βιώσιμη, χωρίς αποκλεισμούς ανάπτυξη και ανάδειξη της χώρας, σε διεθνές κέντρο πολιτισμού γραμμάτων και τεχνών. Τίποτα από όλα αυτά!

Θα ήμουν άδικος, όμως, εάν δεν αναγνώριζα κάτι σοβαρό: ότι σήμερα δεν άκουσα μια αναπαραγωγή της γνωστής Vulgata. Vulgata είναι, όπως ξέρετε, η λατινική μετάφραση του Ευαγγελίου και έχει να κάνει με προπαγάνδα, στην καθομιλουμένη. Δεν άκουσα τη γνωστή προπαγάνδα, σύμφωνα με την οποία το πανεπιστήμιο είναι ανίκανο να κάνει την Έρευνα. Υποβόσκει, βέβαια, αυτή η κριτική, η ενοχοποίηση του δημόσιου πανεπιστημίου στο θέμα της Έρευνας. Έχω μπροστά μου, εδώ, μια αποστομωτική απάντηση, η οποία δείχνει ότι το πανεπιστήμιο μπορεί να απαντήσει στο αίτημα για έρευνα, μπορεί να επιβεβαιώσει τον καταστατικό του ρόλο, όχι απλώς να διδάσκει, αλλά και να παράγει νέα γνώση - αυτό σημαίνει έρευνα - γιατί πανεπιστήμιο, χωρίς νέα γνώση, είναι γυμνάσιο, είναι λύκειο, δεν είναι πανεπιστήμιο.

Έχω μπροστά μου μια παγκόσμια διάκριση για το Γεωπονικό Πανεπιστήμιο, το είχε αναφέρει και η κυρία Κεφαλίδου. Το Γεωπονικό Πανεπιστήμιο πήρε αργυρό μετάλλιο Καινοτομίας από το αμερικανικό Πανεπιστήμιο Τζονς Χόπκινς – είναι αυτό που μας δίνει, καθόλη τη διάρκεια της Πανδημίας, τις καταστάσεις, παγκόσμια, για την Πανδημία – για τη συσκευή ταχείας ανίχνευσης του κορωνοϊού. Περιμέναμε από εσάς να έρθετε, σήμερα και να πείτε «Έχουμε τα χρήματα, ως δημόσιο, από ΕΣΠΑ, από το Ταμείο Ανάκαμψης και δίνουμε για τη μαζική παραγωγή αυτού του σοβαρού οργάνου για την αντιμετώπιση του κορωνοϊού». Τίποτα από όλα αυτά. Σας νοιάζουν οι επιχειρήσεις. Δεν σας νοιάζει το Πανεπιστήμιο. Περιμένω μια δέσμευση, τόσο καιρό. Τίποτα από όλα αυτά. Περιμέναμε, έστω ένα μπράβο στο Γεωπονικό Πανεπιστήμιο. Τίποτα από όλα αυτά. Το Υπουργείο Παιδείας ασχολείται με το πώς θα υπονομεύει το κύρος των δημοσίων Πανεπιστημίων, εμφανίζοντας τα ως άντρα ανομίας και τεμπέληδων.

Το ξαναλέω: Παγκόσμια διάκριση για το Γεωπονικό Πανεπιστήμιο ! Αργυρό μετάλλιο Καινοτομίας από το Πανεπιστήμιο Χόπκινς για τη συσκευή ταχείας ανίχνευσης κορωνοϊού ! Την είδα, πήγα στο Πανεπιστήμιο και μίλησα με τους αρμοδίους. Είναι ένα μικρό όργανο, που συνδυάζεται με το κινητό και βγάζει αμέσως έγκυρο αποτέλεσμα για το θέμα του κορωνοϊού.

Σας κάνουμε έκκληση να δώσετε χρήματα, τώρα, όχι σε επιχειρήσεις, για να βγάλουν χρήματα, αλλά στο δημόσιο σύστημα και σε συνεργασία του Πανεπιστημίου με ό,τι παραγωγικές δυνάμεις χρειαστεί, ώστε αυτό το όργανο του Γεωπονικού Πανεπιστημίου να γίνει μια εθνική προσφορά, μέσα την ιστορία της κρίσης.

Θα μπορούσαμε να συζητήσουμε πολλά θέματα, αλλά αυτό που δεν μπορώ να δεχθώ είναι μια ενοχοποίηση των ερευνητών, ότι η δουλειά τους, η αφανής ερευνητική τους δουλειά, το ότι ιδρώνουν, μέσα στα εργαστήρια τους, επειδή δεν αξιοποιείται οικονομικά, δεν έχει αξία. Αυτό το ακούω ολοένα να βγαίνει από διάφορες πλευρές και δεν γίνεται μόνο για ιδεολογικούς λόγους, γίνεται και για λόγους οικονομικής ιδιοτέλειας.

Κοιτάξτε, η δουλειά για τη βασική έρευνα, που είναι στα Πανεπιστήμια και τα Ερευνητικά Κέντρα, είναι μια δουλειά, που αποτελεί βάση και πρέπει να αξιοποιηθεί, διότι η γνώση και η έρευνα είναι παραγωγική δύναμη. Το ξέρουμε αυτό το πράγμα. Σε ποιο πλαίσιο, σε ποια ανάπτυξη; Έχει σημασία αυτό. Αυτό είναι το ζήτημα, όταν κουβεντιάζουμε για το θέμα «επιστημονική έρευνα και οικονομική ανάπτυξη». Η παραγωγή νέας γνώσης και η ελεύθερη έρευνα, όπως άλλωστε και η καινοτόμος επιχειρηματικότητα είναι βαθύτατα κοινωνικές διεργασίες και δεν μπορεί παρά να συνδέονται με ένα μοντέλο ανάπτυξης, που χαρακτηρίζεται από βιωσιμότητα και κοινωνική δικαιοσύνη.

Δυστυχώς, αυτό το πράγμα δεν το βλέπουμε. Η κύρια χρηματοδότηση της έρευνας πρέπει να είναι ευθύνη μιας σύγχρονης πολιτείας, ενώ οι όροι υλοποίησης του ερευνητικού έργου, η διαφάνεια και η αξιοκρατική πρόσβαση, αλλά και η ηθική και η δεοντολογία, παραμένουν, συνεχώς, τα ζητούμενα σε έναν κόσμο, που εξελίσσεται, με ταχύτητα. Όταν τόσα πράγματα εξελίσσονται ταχύτατα γύρω μας, όταν δεν ξέρουμε ποια θα είναι η γνώση αύριο, ποια θα είναι τα επαγγέλματα αύριο, το να συνδέουμε την έρευνα με τις εφήμερες ανάγκες των επιχειρήσεων είναι σαν να καταργούμε την ουσιαστική λειτουργία της έρευνας.

Αντιγράψτε μοντέλα, που υπάρχουν, στον κόσμο όλο και δεν μετατρέπουν το Πανεπιστήμιο σε επιχείρηση. Δεν υποτάσσουν το Πανεπιστήμιο στις επιχειρήσεις. Επί του παρόντος, αυτό που κάνετε είναι να ταΐσετε με χρήματα τις επιχειρήσεις στο όνομα της έρευνας. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Καππάτος Παναγιώτης, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Μανωλάκου Διαμάντω, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε. Είναι χαρά μας, σήμερα, να έχουμε το συνδυασμό του Υπουργείου Παιδείας και του Υπουργείου Ανάπτυξης στην Επιτροπή μας. Είναι η τρίτη συνεδρίαση της Επιτροπής και το θέμα έχει εξαιρετική σημασία, γιατί αφορά το άμεσο μέλλον της χώρας μας.

Ποια είναι τα προβλήματα, λοιπόν, που αντιμετωπίζει το ελληνικό Πανεπιστήμιο, στην προσπάθεια του να διασυνδεθεί με την οικονομία και την αγορά εργασίας, σε μία εποχή τεκτονικών αλλαγών, τεχνολογικών και κοινωνικών; Η κοινή διαπίστωση όλων είναι ότι η εκπαιδευτική μας ικανότητα, ως προς τη μετουσίωση της, σε καθοριστικό παράγοντα ανάπτυξης, όχι μόνο στην Ελλάδα, βρίσκεται σε σοβαρή απόσταση από τις τεχνολογικές και κοινωνικές αλλαγές, που συμβαίνουν. Αποτέλεσμα είναι να έχουμε αδυναμία της ίδιας της κοινωνίας να ανταποκριθεί, με επάρκεια, στις αλλαγές, που ήδη συμβαίνουν γύρω μας, ήδη τις ζούμε.

Έτσι δημιουργούνται τεράστια κενά προσαρμογής, εντείνοντας την ανησυχία των πολιτών για το μέλλον, που πολλές φορές φτάνει και στα όρια της παραλυτικής αγωνίας.

Η απάντηση, λοιπόν, σε αυτήν την πραγματικότητα, ξεκινά μέσα από τις αναγκαίες αλλαγές στην παραδοσιακή εκπαιδευτική διαδικασία, που με τη σειρά της ξεκινά από την υιοθέτηση πολιτικών, που σταθερά κινούνται στην κατεύθυνση της μείωσης αυτής της απόστασης, μεταξύ της τεχνολογικής επανάστασης και της αφομοίωσής της από την κοινωνία.

Τονίστηκε και από τις έρευνες του ΟΟΣΑ -και σε πολλές ευρωπαϊκές χώρες ισχύει- ότι τελικά η παραγόμενη επιστημονική έρευνα δεν έχει απήχηση στην περιφερειακή καινοτομία, κυρίως, γιατί τα ίδια τα κράτη – και στη χώρα μας αυτό είναι πολύ πιο έντονο – αδυνατούν να προσφέρουν εργαλεία και ευκαιρίες μετασχηματισμού της γνώσης σε καινοτομία, πράγμα που θα ήταν προς όφελος της οικονομίας και τελικά των ίδιων των τοπικών κοινωνιών.

Συνεπώς, η σημερινή συζήτηση, όπως και αυτές, που προηγήθηκαν, θα είχε προστιθέμενη αξία, κυρίως, ως ένας μηχανισμός παρακινητικός, δηλαδή, ως ένας παράγοντας, που θα δώσει μία ώθηση στην καθολική αναγνώριση του μεγέθους του προβλήματος και της προσπάθειας, που πρέπει να γίνει για μία ουσιαστική αρχή, ώστε να εμπεδωθεί, πρώτα, από την ίδια την πολιτεία η ανάγκη διασύνδεσης γνώσης και έρευνας, σε ό,τι αφορά τη δυνατότητα που έχει να αλλάξει, να διαφοροποιήσει, την οικονομία και την ανάπτυξη της χώρας.

Και για να είμαστε συγκεκριμένοι: Ο κύριος στόχος είναι η αξιοποίηση της παραγόμενης γνώσης από όλους τους φορείς της εκπαιδευτικής διαδικασίας, ώστε να παραχθεί καινοτομία χρήσιμη τόσο για την οικονομία όσο και για την επιχειρηματικότητα, με τους φορείς να συνδράμουν οι ίδιοι στα εκπαιδευτικά ιδρύματα, κυρίως με τη συνεργασία τους σε δημιουργία ευκαιριών πραγματικής και αξιοπρεπούς αμειβόμενης απασχόλησης. Και το τονίζω αυτό, γιατί τέτοια κουλτούρα δεν υπάρχει στη χώρα μας, όχι μόνο απασχόλησης, αλλά και δημιουργίας αξιόλογων θέσεων εργασίας.

Κυρίες και κύριοι, η μέχρι σήμερα υιοθετημένη παραδοσιακή τακτική από τα Α.Ε.Ι., που έχουμε δει, είναι αυτή των ακαδημαϊκών δημοσιεύσεων και αποτελεί, κατά κύριο λόγο, τον τρόπο επένδυσης στην έρευνα, που μέχρι σήμερα, όμως, δεν έχει καταφέρει να φτιάξει ένα δίκτυο διασύνδεσης, με τις σύγχρονες ανάγκες καινοτομίας, τόσο στην οικονομία όσο και στην αγορά εργασίας.

Εμείς τι κάνουμε; Συνεχίζουμε να δουλεύουμε, πράγματι, παράγοντας πολύ μεγάλη έρευνα, η οποία είναι απομονωμένη από κάθε τομέα, είναι περίκλειστη και απευθύνεται σ’ ένα πολύ στενό περιβάλλον. Σε μία εποχή, που λέμε ότι είναι η εποχή του ψηφιακού μετασχηματισμού και της δημιουργίας δικτύων, είναι απαραίτητη η συνεργασία, αλλά εμείς αρνούμαστε πεισματικά την κάθε διασύνδεση. Αντί να κοιτάξουμε πώς μπορούμε να οικοδομήσουμε ένα μέλλον σταθερής συνεργασίας, μεταξύ ανώτατης εκπαίδευσης, πολιτικών καινοτομίας και περιφερειακής ανάπτυξης, συνεχίζουμε σ’ έναν κόσμο διασύνδεσης να λειτουργούμε απολύτως απομονωμένα.

Το είπα και την πρώτη φορά, που μίλησα, σ’ αυτή τη σειρά των συνεδριάσεων, ότι η παρούσα κατάσταση, μου δημιουργεί ανάμεικτα συναισθήματα. Μου δημιουργεί συναισθήματα θλίψης από τις διαπιστώσεις, που κάνουμε, αγωνίας σε ό,τι αφορά την ετοιμότητά μας να αλλάξουμε μια πραγματικότητα, που, δυστυχώς, είναι απογοητευτική, αλλά και ελπίδας. Θα σας έλεγα ότι αυτή η συζήτηση, που ξεκινά από αυτή εδώ την Επιτροπή, γιατί είμαστε στη Βουλή, είμαστε το νομοθετικό σώμα του ελληνικού Κοινοβουλίου, μπορεί να μας δώσει τη δυνατότητα, με τις δράσεις μας και με τις προτεραιότητές μας, να δώσουμε ένα εναρκτήριο λάκτισμα στη μετάβαση στη νέα εποχή, που θα συνδέσει, επιτέλους, την επιστημονική γνώση, την έρευνα και τα επιτεύγματα, που αυτή παράγει, με την οικονομία και τις ανάγκες της αγοράς και εντέλει της ίδιας της κοινωνίας των πολιτών.

Μέχρι σήμερα ό,τι έχουμε κάνει ήταν επιμέρους, ήταν αποσπασματικό και ποτέ δεν ολοκληρωνόταν, γιατί γίνονταν αποσπασματικές συζητήσεις, σε επίπεδο Υπουργείων ή σε επίπεδο επιμέρους φορέων της ανώτατης εκπαίδευσης ή ακόμη και αποσπασματικά, με κάποιους φορείς της αγοράς. Αυτό αποδεικνύεται ότι είναι και ατελέσφορο και αναποτελεσματικό.

Η πολιτική παράγεται, λοιπόν, στο Κοινοβούλιο. Όλα ξεκινούν από εδώ. Άρα, τι χρειάζεται; Στοχευμένη νομοθέτηση, που, στην πορεία, θα μπορέσει να μετουσιωθεί σε πολιτική πρακτική και να διαχυθεί στους αρμόδιους φορείς, σε όλα τα επίπεδα διακυβέρνησης και τελικά ελπίζουμε και ευχόμαστε να υλοποιηθεί σε δράσεις, που θα αγγίξουν και θα αφορούν κάθε επιχείρηση, κάθε εργαζόμενο, κάθε πολίτη.

Στην Ελλάδα, διαπιστώθηκε, από τη δουλειά, που έγινε από τη Μονάδα Επιχειρηματικότητας, Εκπαίδευσης και Δεξιοτήτων του Κέντρου για την Επιχειρηματικότητα, αυτό που όλοι μεταξύ μας σιγοψιθυρίζουμε: Ότι υπάρχει παραγόμενη καινοτομία, αλλά απουσιάζει κάτι και αυτό το «κάτι που απουσιάζει» είναι η ανταλλαγή γνώσης, είναι η επικοινωνία με τον κόσμο της οικονομίας και με τον κόσμο της αγοράς. Όσες αποσπασματικές συναντήσεις εργασίας εμπλεκομένων φορέων και αν γίνουν, μεταξύ Υπουργείου Παιδείας και Υπουργείου Ανάπτυξης, όσο δεν υιοθετούμε τη λογική των συγκοινωνούντων δοχείων, που είναι η στενή συνεργασία και η πολιτική διασύνδεση, τόσο θα μένουμε καθηλωμένοι σε ένα ξεπερασμένο μοντέλο, που το μόνο επίτευγμα θα είναι, στην καλύτερη των περιπτώσεων, να δημιουργούμε νησίδες αριστείας κατακλυζόμενες, όμως, από έναν ωκεανό γενικευμένης αδράνειας.

Με την έννοια αυτή, θεωρώ πολύ σημαντικό ότι μπορούμε, σήμερα εδώ, στο Κοινοβούλιο, να κάνουμε το πρώτο άλμα, μέσα από έναν ουσιαστικό διάλογο, μέσα από συγκλίσεις, νομοθετώντας, στη συνέχεια, με σαφήνεια, δείχνοντας την ξεκάθαρη πρόθεση, που έχει η πολιτεία για συμπόρευση της επιστημονικής γνώσης, που παράγεται, καθημερινά, με την οικονομία και την απασχόληση.

Αυτή η λογική, όμως, για να λειτουργήσει, πρέπει να μπορεί να διαχυθεί, στον κόσμο των επιχειρήσεων και να μετουσιωθεί, σε κοινή πρακτική και κουλτούρα. Για να πετύχουμε κάτι τέτοιο, οφείλουμε, σε πρώτη φάση, να δούμε την ίδια την πραγματικότητα. Είναι πολύ μεγάλο επίτευγμα η προσέλκυση επενδύσεων στη χώρα μας, το αναγνωρίζουμε. Η Ελλάδα, όμως, στηρίζεται στη μικρή και μεσαία επιχείρηση και σκοπός, τουλάχιστον, δικός μας, του ΠΑΣΟΚ, του Κινήματος Αλλαγής, δεν είναι να εξαφανίσουμε στη νέα εποχή τις μικρομεσαίες επιχειρήσεις, αλλά να τις εκσυγχρονίσουμε, να τις βοηθήσουμε να μεγαλώσουν και όχι απλά να φυτοζωούν, ανταποκρινόμενοι στις ανάγκες της εποχής, μέσα από συμπράξεις και μέσα από συνεργασίες.

Συνεπώς, κύριο μέλημα για μας είναι η ευρεία διάχυση της παραγόμενης νέας γνώσης και καινοτομίας από τα ΑΕΙ μας, η οποία πρέπει να φτάσει να εμποτίσει αυτόν τον κόσμο των πολλών μεσαίων, μικρών ελληνικών επιχειρήσεων. Και το ερώτημα είναι πώς μπορείς να το πετύχεις αυτό; Τι πρέπει να κάνεις; Το παράδειγμα, νομίζω, το δίνουν τα ίδια τα ΑΕΙ, με την υιοθέτηση της πρακτικής της δημιουργίας εταιρειών από τα ίδια τα ΑΕΙ, που θα παράγουν, ως προϊόντα, τα αποτελέσματα της έρευνάς τους, αντί να περιμένουν να τους δοθεί οξυγόνο από πού νομίζετε; Από τις επιδοτήσεις. Είναι βέβαιο ότι τέτοιες εταιρείες, αν μπορέσουν να φτιαχτούν π.χ. σε ένα περιφερειακό ΑΕΙ, θα κινητοποιήσουν ολόκληρη την τοπική κοινωνία και θα ενεργοποιήσουν έναν επιχειρηματικό κόσμο, για να τις ακολουθήσει.

Είναι θλιβερό ότι η Ελλάδα είναι ένας σταθερός τροφοδότης άξιων επιστημόνων και στελεχών, που διαπρέπουν σε όλες τις χώρες του εξωτερικού και εκεί στηρίζουν και πλουτίζουν και start ups επιχειρήσεις και ξένες επιχειρήσεις, αφήνοντας στη χώρα μας τελικά ένα σταθερό έλλειμμα σε ανθρώπινο δυναμικό.

Δείτε τι γίνεται, αυτήν την περίοδο την κρίσιμη της Πανδημίας, με την έλλειψη υγειονομικού προσωπικού γιατρών και νοσηλευτών. Αυτό γιατί νομίζετε ότι γίνεται; Θεωρώ, επειδή ακριβώς, ως πολιτεία, δεν έχουμε υιοθετήσει την κουλτούρα της συνεργασίας μεταξύ εκπαίδευσης και πραγματικής επαγγελματικής αποκατάστασης.

Στις προηγούμενες συνεδριάσεις, διατυπώθηκε μια εξαιρετικά ενδιαφέρουσα προσέγγιση, αυτή της έννοιας της ανταλλαγής γνώσης, που δεν είναι άλλο από την αποστολή των ΑΕΙ να συνεισφέρουν και να έχουν κοινωνικό αντίκτυπο στη δική τους περιφέρεια. Από αυτή την προσέγγιση, λοιπόν, θεωρώ ότι έχει ανάγκη να προχωρήσει και να γίνει μια νομοθετική δουλειά και αυτή πρέπει να την αναλάβουμε να την κάνουμε εμείς.

Η πολιτεία πρέπει, χρειάζεται, να υποστηρίξει ενεργά τα πανεπιστήμια, που θα παράξουν καινοτομία, που θα απαντά στις ανάγκες του τόπου, στις ανάγκες της περιφέρειας, στις ανάγκες του οικοσυστήματος χωριστά κάθε περιφέρειας.

Δηλαδή, με πολύ απλά λόγια, η δουλειά, που έχουμε να κάνουμε, είναι τα νομοθετήματα, που παράγουμε, να προωθήσουν τη διαρκή και άμεση επικοινωνία της εκπαίδευσης με τις ανάγκες της αγοράς, σε τοπικό και υπερτοπικό επίπεδο.

Κυρίες και κύριοι, ένα τεράστιο κομμάτι ευθύνης για την υλοποίηση αυτών, που συζητάμε σήμερα εδώ, είναι η ενεργή συμμετοχή των παραγωγικών φορέων και των εκπροσώπων τους. Και εκεί θεωρώ ότι πρέπει να ρίξουμε το βάρος μας: Στην εκπαίδευση των ίδιων των ελληνικών επιχειρήσεων και των εκπροσώπων τους και στην καλλιέργεια κουλτούρας συνεργασίας, με τα εκπαιδευτικά μας ιδρύματα, ως μιας πάγιας πρακτικής, για την τροφοδότηση τους, με ανθρώπινο δυναμικό, που θα έχει, όμως, προσόντα, θα έχει γνώσεις αιχμής και όρεξη για δουλειά.

Στην Ελλάδα, έχουμε μία διαπιστωμένη δυσαναλογία και αυτό νομίζω το αναγνωρίζουν όλοι. Παράγουμε πάρα πολλή έρευνα και δεν έχουμε στο τέλος τι να την κάνουμε. Και το αποτέλεσμα είναι ότι τη στέλνουμε, τρέχοντας στο εξωτερικό, γιατί οι ίδιοι εμείς αδυνατούμε να την απορροφήσουμε. Αδυνατούμε να τη μετουσιώσουμε σε προϊόν καινοτομίας και αυτό είναι εξαιρετικά απογοητευτικό. Αρνούμαστε, ως πολιτεία, πεισματικά, να δούμε το οφθαλμοφανές. Την ανάγκη, δηλαδή, σύνδεσης των εθνικών μας αναγκών για ανάπτυξη με το ανθρώπινο δυναμικό, που υπάρχει και τελικά, ξέρετε, είναι ένα ανθρώπινο δυναμικό εξαιρετικά καταρτισμένο, μορφωμένο και εξειδικευμένο. Έτσι, όμως, εύκολα, ανέξοδα και ακούραστα, όλη η υπόλοιπη Ευρώπη, Δανία, Γερμανία, Ολλανδία, Μεγάλη Βρετανία, αναπτύσσουν τις δικές τους επιχειρήσεις, μετουσιώνοντας σε προϊόντα καινοτομίας όλη τη δική μας μακρόχρονη προσπάθεια. Προσπάθεια, που πραγματοποιήθηκε, στα ελληνικά ΑΕΙ. Το γεγονός ότι δεν μπορούμε να μεταφέρουμε όλη αυτή τη γνώση και τη δουλειά, που γίνεται στα ΑΕΙ, σε πραγματική αξία, πράγμα που τόνισε ο κ. Βερέμης, είναι αυτό, που πρέπει να αλλάξουμε και πρέπει να το αλλάξουμε, ταχύτατα. Θεωρώ, ότι είναι μόνο θέμα πολιτικής βούλησης, που δεν αρκεί να τη λέμε, δεν αρκεί να τη διαφημίζουμε, χρειάζεται να κάνουμε και τα αναγκαία βήματα υλοποίησης προς αυτήν την κατεύθυνση. Και η κατεύθυνση δείχνει μονοσήμαντα προς το ελληνικό σχολείο και προς το ελληνικό πανεπιστήμιο.

Και εδώ είναι η μεγάλη μας αντίρρηση, με τις κυβερνητικές επιλογές. Δεν αρκεί η διαχωριστική τακτική της Κυβέρνησης, που ρίχνει όλο το βάρος της και το ενδιαφέρον της σε 40 πρότυπα και πειραματικά σχολεία και σε 5-6 κεντρικά ΑΕΙ, προεξοφλώντας ότι αυτά θα συμπαρασύρουν από μόνα τους το σύνολο των εκπαιδευτικών ιδρυμάτων. Αυτή η λογική του αυτοματισμού δημιουργεί κοινωνικές ανισότητες, δημιουργεί αποκλεισμούς από τους οποίους, αφενός ο τόπος έχει υποφέρει, στο παρελθόν, αφετέρου, δεν αποδεικνύεται η αποτελεσματικότητα αυτής της επιλογής στο σύνολο της κοινωνίας. Αντιθέτως, στη δική μας λογική, αυτή της συμπερίληψης, η χώρα χρειάζεται κάθε σχολείο να αποκτήσει προγράμματα προσανατολισμένα στη βιωματική γνώση, στη σύνδεση του κάθε μαθήματος, με τη σύγχρονη πραγματικότητα και τις ανάγκες του αύριο και κάθε πανεπιστήμιο, όπως και κάθε επιστημονικός τομέας, και πολύ σωστά λέει ο κ. Φίλης, ότι σε αυτά περιλαμβάνονται και οι ανθρωπιστικές επιστήμες, πρέπει να έχει την ευκαιρία και τα εφόδια, από την πολιτεία, να ανταποκριθεί στις ανάγκες της εποχής.

Κλείνοντας, θέλω να επιμείνω και να σας δώσω ένα δείγμα του τι πραγματικά πιστεύω. Το ελπιδοφόρο παράδειγμα, που παίρνω, κρατώντας στη σκέψη μου την επιλογή, που έχουν κάνει πραγματικά γενναίες και τολμηρές ελληνικές επιχειρήσεις.

Θα ξεκινήσω, με ένα παράδειγμα, που το λέω, με κάθε ευκαιρία και αφορά μια Δραμινή επιχείρηση, τη Raycap. Είναι μια εταιρεία, με διεθνή προβολή, παγκόσμια αναγνωρίσιμη, που δραστηριοποιείται, στον τομέα παραγωγής προϊόντων υψηλής τεχνολογίας, στους τομείς των τηλεπικοινωνιών, της ηλεκτρικής προστασίας και της ενέργειας. Μια από τις πλέον εξωστρεφείς επιχειρήσεις, όπου το 90% της δραστηριότητάς της αφορά ξένες αγορές. Η εταιρεία, λοιπόν, αυτή, εδώ και πάρα πολλά χρόνια, δεν περιμένει την εκάστοτε ελληνική κυβέρνηση, για να αποδείξει πως πρέπει να λειτουργεί. Έχει επενδύσει στη γνώση και στην έρευνα. Πλάι στη γραμμή παραγωγής της, πλάι στο παραγωγικό της, δηλαδή, κομμάτι, έχει φτιάξει και ένα ερευνητικό κέντρο. Ουσιαστικά, μετουσιώνοντας τη γνώση σε καινοτομία και προϊόντα αιχμής, χτίζοντας αξία για τα στελέχη της, που, μέσα από αυτήν τη διαδικασία, δυναμώνουν την ίδια επιχείρηση, οδηγώντας με σιγουριά αυτήν την πρωτοπόρα εταιρεία στο αύριο, μέσα από τη διαρκή ανάπτυξή της.

Το άλλο παράδειγμα είναι αυτό, που πολύ καλά έκανε και υπενθύμισε ο κ. Φίλης και αφορά την πρωτοπορία, το βραβείο Καινοτομίας της ομάδας του Γεωπονικού Πανεπιστημίου. Δεν θέλω να παραβιάζω ανοιχτές θύρες, αλλά θέλω να σας πω ότι μετά την επίσκεψή μου στο Γεωπονικό Πανεπιστήμιο, είχα μια συνάντηση με τον Πρόεδρο της Βουλής, κ. Τασούλα, τον οποίο, εδώ και αρκετό καιρό, έχω ενημερώσει γι’ αυτό το πραγματικά μοναδικό σε περίοδο Πανδημίας επίτευγμα του Γεωπονικού Πανεπιστημίου και του πρότεινα να μπει μπροστά η ελληνική Βουλή και να δώσει τη δυνατότητα να υπάρξει και μία αναγνώριση, στη μεγάλη ερευνητική προσπάθεια, που γίνεται, σε ένα δημόσιο πανεπιστήμιο, αλλά να δώσει και τη δυνατότητα περαιτέρω αξιοποίησης ενός μοναδικού εργαλείου, που, αυτή τη στιγμή, έχει ανάγκη και το δημόσιο νοσοκομείο και τα κέντρα υγείας. Θα σας έλεγα, ότι επειδή η Πανδημία ήρθε, για να μείνει αρκετά μαζί μας, είναι μια δυνατότητα να προβληθεί και η χώρα μας στο εξωτερικό. Περιμένω ότι αυτά, τα οποία λέχθηκαν στη συνάντησή μας, ο κύριος Τασούλας και τα έχει αξιολογήσει και σύντομα θα δούμε μία πρωτοβουλία από τη Βουλή των Ελλήνων.

Κλείνω, λέγοντας ότι αυτό, που χρειάζεται η χώρα μας, είναι ένα κύμα νέας κουλτούρας, που ξεκινά από την επίσημη πολιτεία – άρα, εδώ από μας – για το ρόλο των εκπαιδευτικών ιδρυμάτων και του κόσμου των επιχειρήσεων και το χρέος όλων μας προς το κοινωνικό σύνολο, προς χάριν και εξυπηρέτηση του οποίου υπάρχουμε. Με αυτή την έννοια, θεωρώ εξαιρετικά γόνιμη την πρωτοβουλία, που έχει πάρει ο Πρόεδρος της Επιτροπής, κ. Διγαλάκης, εξαιρετικά γόνιμο τον διάλογο, που επιτέλους γίνεται, σε αυτές τις συνεδριάσεις της Επιτροπής, ακόμη και εν τη απουσία της κυρίας Κεραμέως, στις δύο προηγούμενες συνεδριάσεις και θεωρώ πολύ χρήσιμο και ως ένα πρώτο εργαλείο της πολιτείας. Ελπίζω αυτή να είναι μια νέα αρχή, που χρειαζόμαστε, να λειτουργήσει, δηλαδή, όλη αυτή η προσπάθεια, που γίνεται και τα συμπεράσματα, που βγαίνουν, ως μία παρακίνηση, για να προχωρήσει το έργο της Επιτροπής, για να έχει ένα νομοθετικό αποτύπωμα, που θα αφορά και την κοινωνία και τον κάθε Έλληνα πολίτη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Δελής.

**ΙΩΑΝΝΗΣ ΔΕΛΗΣ**: Είχε, πράγματι, ενδιαφέρον αυτός ο κύκλος συζητήσεων στην Επιτροπή μας, στο φόντο μάλιστα της επικείμενης κατάθεσης του νέου νόμου - πλαισίου για τα πανεπιστήμια και με την παρουσία, βεβαίως και τη συμμετοχή των εκπροσώπων των επιχειρηματιών και με την όλη συζήτηση να έχει φουντώσει, το Ίδρυμα Μποδοσάκη, τις προάλλες, το σχέδιο Πισσαρίδη παλιότερα, εκθέσεις άλλων ιδρυμάτων, ερευνητικών οργανισμών και τα λοιπά. Τι συζητάνε, τι βάζουν όλοι αυτοί; Αυτό που τέθηκε και στη δική μας Επιτροπή, ξανά και ξανά, τη σύνδεση των πανεπιστημίων με την οικονομία. Δηλαδή, τη σύνδεση των πανεπιστημίων με τις επιχειρήσεις, με την επιχειρηματικότητα. Δεν είναι μια συζήτηση καινούργια, είναι πάρα πολύ παλιά. Έχουν γίνει, ήδη, βήματα, σοβαρά βήματα από όλες τις κυβερνήσεις, όλα αυτά τα χρόνια, από τη Μπολόνια, ακόμα και ίσως και παλαιότερα και σήμερα το πανεπιστήμιό μας λειτουργεί, κυρίως, με τέτοια κριτήρια επιχειρηματικά, εμπορευματικά και συνδέεται αποτελεσματικά στο βαθμό, βεβαίως, που μπορεί, με τις ανάγκες αυτών των επιχειρήσεων.

Η συζήτηση, που θέλουμε να ανοίξουμε εμείς, είναι πώς επηρεάστηκαν τα πανεπιστήμια από αυτήν την επιχειρηματικότητα, στη λειτουργία τους, με ποιο τρόπο. Μήπως απαντήθηκαν τα μεγάλα προβλήματα, που αντιμετωπίζουν οι φοιτητές, οι διδάσκοντες, οι εργαζόμενοι του πανεπιστημίου; Η ζωή λέει πως όχι. Για δείτε μια εικόνα ενός πανεπιστημίου της επιχειρηματικότητας, τη σημερινή, την πραγματική, δηλαδή, εικόνα.

Οι κρατικοί προϋπολογισμοί; Πάρα πολύ μακριά από τις πραγματικές ανάγκες των ιδρυμάτων. Γι’ αυτό και υποχρεώνονται να αναζητήσουν τα ίδια τα πανεπιστήμια πόρους από την αγορά, χορηγίες, χρηματοδοτήσεις. Οι ελλείψεις τεράστιες. Η φοιτητική μέριμνα σχεδόν στο ναδίρ και για υποδομές και για εργαστηριακούς εξοπλισμούς, καλύτερα να μη μιλήσουμε. Εκείνος, όμως, που αναβαθμίστηκε εκεί, είναι ο ρόλος, κυρίως, των Ειδικών Λογαριασμών Κονδυλίων Έρευνας, των ΕΛΚΕ, και είναι ένα στοιχείο, που επιβεβαιώνει την κατεύθυνση, στην οποία κινούνται τα πανεπιστήμια. Έχουμε δίδακτρα επιπλέον, δίδακτρα, που επεκτάθηκαν στα μεταπτυχιακά. Έχουμε ακριβά σεμινάρια, συνέδρια, ακόμα και προπτυχιακά, επί πληρωμή. Μιλώ, βεβαίως, για τα ξενόγλωσσα. Επιχειρήσεις να δραστηριοποιούνται, μέσα στις σχολές, να αξιοποιούν υποδομές του πανεπιστημίου. Τα ιδρύματα να βάζουν το ρίσκο και οι επενδυτές, οι επιχειρηματίες, να ιδιοποιούνται, να εξαγοράζουν, αντί πινακίου φακής, τις πιο έτοιμες ιδέες.

Και βεβαίως, έχουμε και μια μεγάλη κατηγοριοποίηση, που διαρκώς εντείνεται, αφού η επιχειρηματικότητα δεν μπορεί παρά να εντείνει τον ανταγωνισμό, ανάμεσα στα πανεπιστήμια, όχι ανάμεσα στα τμήματά τους. Διασπάται το ενιαίο της πανεπιστημιακής βαθμίδας, αυξάνουν οι ταξικοί φραγμοί και, μέσα σε όλα αυτά, είχαμε και την αναδιαμόρφωση του χώρου των πρώην ΤΕΙ, με αλλαγές στην ονομασία, στην καταστατική τους θέση και τα λοιπά. Βλέπουμε ότι ο προβληματισμός αυτός, σε σχέση με το μέλλον αυτού του κομματιού της εκπαίδευσης, να μην έχει κοπάσει ακόμα. Και μέσα στην Πανδημία, όμως, τι βλέπουμε; Είναι χαρακτηριστικό ότι χιλιάδες νέοι είχαν να δουν αμφιθέατρο, παρά πάνω από ένα χρόνο, την ίδια στιγμή, πάντα, που η επιχειρηματική λειτουργία των ιδρυμάτων των πανεπιστημιακών λειτουργούσε κανονικά και απρόσκοπτα. Ούτε ένα λεπτό δεν σταμάτησαν τα ερευνητικά, τα επιχειρηματικά προγράμματα ! Κανονικότατα λειτούργησαν τα λεγόμενα «γραφεία μεταφοράς τεχνολογίας» ! Προχωρούσε κανονικά η δημιουργία εταιρειών - τεχνοβλαστών !

Σαν αίτημα από καιρό ήταν τα Κέντρα Επιμόρφωσης και τα Διά βίου μάθησης. Μάλιστα, για να είμαστε ακριβείς και να τα λέμε τα πράγματα έτσι όπως είναι, όχι μόνο δεν σταμάτησε η επιχειρηματική λειτουργία, αλλά ακριβώς, επειδή εντάχθηκε αυτή η επιχειρηματική λειτουργία, συνέβαλε, με τη σειρά της και αυτή στην αδυναμία να εντάξουν τα πανεπιστήμια μια σειρά από υποδομές τους, ώστε να εξασφαλιστεί η διά ζώσης λειτουργία τους. Δηλαδή, η επιχειρηματική λειτουργία ακριβώς των ιδρυμάτων εμπόδισε την πραγματική αποστολή, την ακαδημαϊκή, των ιδρυμάτων. Αυτά και άλλα πολλά που θα μπορούσε να πει κανείς ακόμα, έφερε η διασύνδεση επιχειρήσεων και πανεπιστημίων.

Παρόλα αυτά, βλέπουμε ότι το τροπάρι της επιχειρηματικότητας δεν λέει να αλλάξει. Γιατί; Μα, γιατί σήμερα, ο επιχειρηματικός κόσμος αγωνιά και μας το είπε και ο ίδιος, εδώ στην Επιτροπή, την προηγούμενη εβδομάδα και λέει ότι παρόλα αυτά, ξέρετε, στην Ελλάδα, το είπε και ο Υπουργός, πριν από λίγο, άλλωστε, εντοπίζεται καθυστέρηση, σε σχέση με άλλες χώρες της Ευρωπαϊκής Ένωσης, αλλά και με τις ίδιες τις ανάγκες της αγοράς. Μια αγορά, η οποία ολοένα και εξελίσσεται. Το πρόβλημα, λοιπόν, είναι πως αυτή η διασύνδεση θα γίνει πιο γρήγορη και πιο αποδοτική. Πως θα ακολουθήσει, γρήγορα, τις εξελίξεις και τις νέες προτεραιότητες, παραδείγματος χάρη, που βάζει η εποχή της λεγόμενης πράσινης μετάβασης και της ψηφιακότητας. Πώς τα πανεπιστήμια θα προσαρμοστούν σε αυτές τις αλλαγές, τόσο από την άποψη των επιστημονικών αντικειμένων, που αναπτύσσουν, όσο και από την άποψη των αποφοίτων, που βγάζουν. Αυτό είναι το κριτήριο. Μόνο που αυτό είναι και το πραγματικά επικίνδυνο, λέμε εμείς, από τη σκοπιά, βεβαίως, πάντα των λαϊκών αναγκών, όχι από τη σκοπιά των επιχειρήσεων.

Τι ξεχωρίζεται από τους υμνητές της επιχειρηματικότητας, για το επόμενο διάστημα; Θα το πω συνοπτικά. Πρώτον, η χρηματοδότηση των ιδρυμάτων να πραγματοποιείται, με συνδυασμό χρηματοδοτικών εργαλείων και αναλογία της κρατικής χρηματοδότησης με την ιδιωτική. Στα πλαίσια αυτά, εντάσσεται και το γνωστό 80 – 20, που υπέγραψε, νομοθέτησε πριν ένα χρόνο και υπέγραψε την κοινή Υπουργική Απόφαση, πριν από λίγες μέρες, η Κυβέρνηση. Άρα, λοιπόν, το 20% της κρατικής χρηματοδότησης, που λαμβάνουν τα πανεπιστήμια, θα κατανέμεται σε αυτά, με βάση την αξιολόγηση και τα κριτήρια της αγοράς. Δηλαδή, το πόσες πατέντες παράγουν, πόσες εταιρείες προσελκύουν για χορηγίες και επενδύσεις, ποιος είναι ο ρυθμός αποφοίτησης, με τους κάθε λογής «κόφτες» να τίθενται πάντα σε εφαρμογή, χωρίς να ενδιαφέρονται καθόλου για την κοινωνική διάσταση και την κοινωνική ρίζα αυτών των φαινομένων.

Δεύτερον, τη δημιουργία συστημάτων καινοτομίας, δηλαδή, γέφυρες ανάμεσα στα Πανεπιστήμια και στην καπιταλιστική οικονομία, όπως Start Up επιχειρήσεις, Spin-off, τεχνοβλαστούς, που θα εξασφαλίζουν ότι η καινοτομία θα γίνεται αμέσως εμπορεύσιμη και θα παράγει άμεσα κέρδη για τους επιχειρηματίες.

Τρίτον, την προσαρμογή της πανεπιστημιακής εκπαίδευσης με νέα μαθησιακά μοντέλα. Αυτό δεν είναι να το υποτιμά κανείς, με την έννοια των δεξιοτήτων, που αυτή παρέχει. Ένας υποβιβασμός, δηλαδή, της επιστημονικής γνώσης. Γι’ αυτό θα χρειαστεί και μια αναμόρφωση των σπουδών.

Τέταρτον, το θέμα της διοίκησης των Πανεπιστημίων. Ασφαλώς μια συζήτηση, που έχει ανοίξει, έτσι κι αλλιώς και γίνεται, που θα υλοποιήσει καλύτερα όλα τα παραπάνω. Πολλά ακούγονται, πολλά κατατίθενται. Το σίγουρο είναι ότι η επιλογή θα γίνει με το κριτήριο του τι ωφελεί καλύτερα αυτήν ακριβώς την επιχειρηματική λειτουργία του Πανεπιστημίου.

Πέμπτον, την επανακατεύθυνση - ανακατεύθυνση των Ερευνητικών Προγραμμάτων, την αντιστοίχισή τους με τις αναπτυξιακές ανάγκες, την επέκταση των βιομηχανικών διδακτορικών, που επαίνεσε εδώ και ο Υπουργός, των συμπράξεων του δημόσιου και ιδιωτικού, με πιο σταθερά χαρακτηριστικά, την προτεραιότητα στα συγχρηματοδοτούμενα προγράμματα από το Ταμείο Ανάκαμψης και τόσα άλλα.

Αυτοί είναι οι πέντε βασικοί άξονες των προτεινόμενων αλλαγών. Κοιτάξτε. Εδώ, ως Κ.Κ.Ε., θέλουμε να πούμε ότι μας προβληματίζουν και μάλιστα πολύ έντονα όλες οι λύσεις, που προτείνονται, όπως η παραπάνω, γιατί στην πραγματικότητα, ξέρετε, δεν συνδέουν τα Πανεπιστήμια και την πανεπιστημιακή έρευνα με τις ανάγκες της κοινωνίας, αλλά τα συνδέουν με τις ανάγκες των επιχειρηματιών, με τις ανάγκες των κερδών τους και τα κίνητρά τους. Γιατί καινοτόμος για μας και προς αξιοποίηση έρευνα, στην εποχή της πράσινης μετάβασης, θα κρίνεται η έρευνα, που γίνεται, για εγκατάσταση αιολικών πάρκων. Αυτή είναι η δική σας προτεραιότητα. Για καύση απορριμμάτων, για ηλεκτροκίνηση και, φυσικά, όχι αυτό, που θα θέλαμε εμείς για αντισεισμική, αντιπυρική προστασία, για την αξιοποίηση του ορυκτού πλούτου της χώρας, για υδροηλεκτρική ενέργεια. Αυτή κι αν είναι πράσινη ενέργεια, αλλά γι’ αυτήν τσιμουδιά ! Γιατί η αξιολόγηση και η αριστεία, που προτείνετε, θα επεκτείνουν και έναν πόλεμο, ξέρετε, που θα οδηγήσει σε κλείσιμο των Ιδρυμάτων, που δεν αντέχουν, επειδή δεν προσελκύουν τα καημένα το επενδυτικό ενδιαφέρον ! Ταυτόχρονα, ενίσχυση των σχολών, κέντρων αριστείας, με εκείνη την ποιοτική μόρφωση, την ακριβή, αλλά για λίγους.

Αυτή δε η κατεύθυνση της παροχής, κυρίως, δεξιοτήτων, που χρειάζεται σήμερα η παραγωγή, δεν σημαίνει τίποτε άλλο, παρά πτυχία με ημερομηνία λήξης. Δηλαδή, ληξιπρόθεσμες καταρτίσεις ή επιχειρήσεις θα εξασφαλίζουν φτηνό εργατικό δυναμικό, με εμπειρία στην αντιμετώπιση ειδικών προβλημάτων, τμηματικές γνώσεις, που θα κάνουν τη δουλειά και οι εργαζόμενοι θα επανακαταρτίζονται, όταν υπάρχουν απαιτήσεις, με δική τους πάντα ευθύνη, φυσικά, κυνηγώντας ακριβά σεμινάρια, πιστοποιήσεις και μεταπτυχιακά. Ήδη, γίνονται αυτά. Δεν είναι για να γίνουν. Γιατί η μεταφορά, όπως είπαμε, των ερευνητικών πορισμάτων από το Πανεπιστήμιο στην αγορά θα γίνεται με το Πανεπιστήμιο να έχει αναλάβει το επενδυτικό ρίσκο και με τους επιχειρηματίες να αναλαμβάνουν τα κέρδη.

Κλείνοντας, αντικειμενικά, σήμερα, στην εποχή, που ζούμε, στην εποχή της Τέταρτης Βιομηχανικής Επανάστασης, της τεχνητής νοημοσύνης, θεωρούμε ότι υπάρχουν και μάλιστα με το παραπάνω όλες εκείνες οι επιστημονικές, όλες οι παραγωγικές δυνατότητες, για να ζουν όλοι οι άνθρωποι, πολύ καλύτερα. Τι βλέπουμε, όμως, στο σύστημα, που ζούμε, στον καπιταλισμό; Βλέπουμε, συνεχώς, να διευρύνεται το χάσμα, που υπάρχει, ανάμεσα στις επιστημονικές και τις τεχνολογικές δυνατότητες και στις ανάγκες, στην ικανοποίηση των αναγκών της μεγάλης λαϊκής πλειοψηφίας. Αυτό δεν βλέπουμε; Αυτή είναι η πηγή του προβλήματος, γιατί υποτάσσει τις εκθετικές τεχνολογικές μεταβολές στην υπηρεσία της κερδοφορίας και σίγουρα, δεν μπορεί παρά να επηρεάσει αρνητικά και το ίδιο το Πανεπιστήμιο. Το θέμα, λοιπόν, για εμάς, ως Κ.Κ.Ε., δεν είναι να απορρίψουμε, αν είναι δυνατόν, δεν μπορεί να γίνει αυτό, τη στενή σχέση των Πανεπιστημίων με την κοινωνία, που είναι υπαρκτή, που είναι αντικειμενική, σε τελική ανάλυση και σαφώς πρέπει να εξελίσσεται. Λέμε ότι αυτή πρέπει να πάψει να γίνεται στο έδαφος της σύνδεσής τους με την αγορά, την καπιταλιστική αγορά, που τελικά σημαίνει απομόνωση, όπως δείχνει η ίδια η ζωή, από τις ανάγκες της κοινωνίας.

Υποστηρίζουμε ότι οι νέες παραγωγικές μέθοδοι θα πρέπει να αξιοποιούνται για την επίλυση μιας σειράς προβλημάτων, που ταλανίζουν τον άνθρωπο και την ανθρωπότητα και η νέα γνώση να ανοίγει το δρόμο, για έναν κεντρικό σχεδιασμό της οικονομίας. Αυτή μπορεί να είναι η πραγματική λύση. Γι’ αυτό και σήμερα νομίζουμε ότι οι φοιτητές, οι εργαζόμενοι, οι διδάσκοντες πρέπει ακριβώς να παλέψουν, να αντισταθούν, για να μην προχωρήσει όλη αυτή η ευθυγράμμιση της λειτουργίας των Πανεπιστημίων, με τις ανάγκες της καπιταλιστικής αγοράς, που θα χειροτερέψει τα πράγματα, ακόμη περισσότερο.

Άρα, πρέπει να αναπτυχθούν αγώνες, που θα διεκδικούν την αύξηση της κρατικής χρηματοδότησης σε εκείνο το ύψος, που έχουν ανάγκη, σήμερα, τα Πανεπιστήμια για την έρευνά τους, για την εκπαίδευση. Αγώνες, που θα παλεύουν, για το περιεχόμενο της γνώσης για να είναι το πτυχίο, θα το λέμε και θα το λέμε συνέχεια, μοναδική προϋπόθεση για την άσκηση ενός επαγγέλματος και για να καταργηθούν, βεβαίως, όλοι οι αντιεκπαιδευτικοί νόμοι. Σ’ αυτό το δρόμο βαδίζουμε εμείς, κύριε Πρόεδρε, σε αντίθεση με την πολιτική, που υλοποιείται και που υποτάσσει την ανώτατη εκπαίδευση και την ακαδημαϊκή έρευνα στο κριτήριο του κέρδους, σ’ αυτές τις πρόσκαιρες και τελικά άναρχες και αντικοινωνικές απαιτήσεις της καπιταλιστικής αγοράς. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ πολύ, κύριε Δελή. Το λόγο έχει ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Για ένα λεπτό θα μιλήσω, αλλά δεν είναι κάτι, που θα πω, σε σχέση με αυτά, που είπατε, είναι για αυτή τη συσκευή του Γεωπονικού Πανεπιστημίου. Λείπει, βέβαια, η εκπρόσωπος του Κινήματος Αλλαγής.

Γι’ αυτήν την εφεύρεση, που έκανε το Εργαστήριο Κυτταρικής Τεχνολογίας του Γεωπονικού Πανεπιστημίου, τον βιοαισθητήρα θέλω να διευκρινίσω 2 πράγματα. Έχω, ήδη, μιλήσει με το Γεωπονικό Πανεπιστήμιο και τον κ. Κίντζιο, ο οποίος μου ανέφερε αυτό το θέμα. Πρώτον, υπάρχει, ήδη, συζήτηση μεταξύ του Γεωπονικού Πανεπιστημίου και της ηγεσίας του ΕΟΔΥ, για την πιθανότητα εφαρμογής σε άμεσους ελέγχους, σε εκατοντάδες σημεία εισόδου στη χώρα και όχι μόνο στη χώρα, αλλά και σε διάφορα άλλα σημεία, που θέλουμε να υπάρχει γρήγορο αποτέλεσμα.

Το δεύτερο είναι ότι ο νόμος, τον οποίο περάσαμε, την προηγούμενη εβδομάδα, για την εταιρεία - τεχνοβλαστό, δίνει, ακριβώς, αυτή τη δυνατότητα. Δηλαδή, να φτιαχτεί μία τέτοια εταιρεία - ήδη κινείται προς αυτή την κατεύθυνση το Γεωπονικό Πανεπιστήμιο - να βρει χρηματοδότηση από την αγορά και πάνω σε αυτήν να ανδρωθεί ένα ολόκληρο σύστημα. Καταλαβαίνετε ότι αυτό φέρνει χρήματα στο Πανεπιστήμιο, για να προχωρήσει σε νέες έρευνες.

Αυτό που είπατε, προηγουμένως, κύριε Φίλη, «να το δώσουμε για το καλό της ανθρωπότητας», να το δώσουμε για το καλό της ανθρωπότητας, αλλά το Γεωπονικό Πανεπιστήμιο δε θα αποκτήσει καινούργια μηχανήματα να προχωρήσει την τεχνολογία του, ενώ, με αυτόν τον τρόπο, θα πάρει χρήματα το Πανεπιστήμιο, θα εκμεταλλευθεί την εφεύρεσή του και θα αναπτυχθεί, για να φέρει κι άλλες εφευρέσεις.

Είμαστε σε επαφή, πάντως, με το Γεωπονικό Πανεπιστήμιο, για να βρούμε μια λύση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Κύριε Πρόεδρε, πολύ σύντομα, επειδή έφερα το θέμα αυτό.

Θα υπάρξει δημόσια χρηματοδότηση τώρα στο Γεωπονικό Πανεπιστήμιο, ενόψει και του επείγοντος του κορωνοϊού ή θα πείτε «να πάει να βρει μια τράπεζα και να κάνει μια εταιρεία, η οποία θα»;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, επαναλαμβάνετε το ερώτημά σας ! Το είπατε, απάντησε ο Υπουργός.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Επειδή έχουμε μιλήσει πολλά χρόνια γι’ αυτό το «λεφτόδεντρο», εάν υπάρξει ιδιώτης ή τράπεζα, ο οποίος θα ενθουσιαστεί και θα πληρώσει γι’ αυτό το πράγμα, εμείς θα πούμε «όχι στην τράπεζα, θα πληρώσει το Κράτος σώνει και καλά»;

**ΝΙΚΟΛΑΟΣ ΦΙΛΗΣ:** Είναι καθήκον του Κράτους για τον κορωνοϊό να πληρώσει την εφεύρεση του Γεωπονικού Πανεπιστημίου, μην υπεκφεύγετε, τώρα. Είναι καθήκον, είναι επείγον θέμα. Ξοδεύετε σε αναθέσεις, συνέχεια, φέρνετε εδώ πέρα πράγματα και δίνετε σε φίλους σας, «λόγω της Πανδημίας», λέτε, με αυτό το πρόσχημα, ενώ έχουμε ένα δημόσιο φορέα, το Γεωπονικό Πανεπιστήμιο, που δεν το χρηματοδοτείτε; Είναι ντροπή αυτά, που λέτε εδώ πέρα ! Σε ποιους απευθύνεστε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Καταρχάς, θα θέλαμε να ευχαριστήσουμε όλους τους συμμετέχοντες, που έλαβαν μέρος σε αυτή την πρωτοβουλία. Είναι ένα βήμα μεν, αλλά χρειάζονται άλματα, για να βελτιωθούν τα προβλήματα του ελληνικού Πανεπιστημίου, που δυστυχώς βρίσκεται πολύ πίσω σε σημαντικά ζητήματα και σε σύγκριση με εκείνα άλλων ευρωπαϊκών χωρών.

Θέλουμε να κάνουμε ειδική αναφορά, στον τρόπο κατανομής του 20% της τακτικής επιχορήγησης στα ΑΕΙ, που κατανέμεται, σύμφωνα με τα κριτήρια και τους δείκτες ποιότητας και επιτευγμάτων. Η κατανομή της χρηματοδότησης, σύμφωνα με την απόφαση του Υπουργείου Παιδείας, από τις 30.11.2021, προσδιορίζεται, με βάση το ποσοστό των μορίων, που θα συγκεντρώσει το κάθε ΑΕΙ, σε σχέση με το σύνολο των μορίων, που έχουν αποδοθεί σε όλα τα ΑΕΙ και με το ποσοστό, που τους αναλογεί, από τα αντικειμενικά κριτήρια.

Έτσι, στην ενότητα του Γ1.2, που αναφέρεται στη συμμετοχή τμημάτων και φοιτητών στην πρακτική άσκηση, επισημαίνεται ότι ως κριτήριο υπολογίζεται και το ποσοστό των ενεργών φοιτητών, οι οποίοι συμμετέχουν σε προγράμματα πρακτικής άσκησης, ως προς το σύνολο των ενεργών φοιτητών, σε επίπεδο ιδρύματος. Υπολογίζεται από το πηλίκο του συνολικού αριθμού των ενεργών φοιτητών, που ολοκλήρωσε την προγραμματισμένη για το έτος πρακτική άσκηση, ως προς το σύνολο των ενεργών φοιτητών του Ιδρύματος επί τοις εκατό.

Σε πρόσφατη εκτενή συζήτηση, μεταξύ στελεχών επιχειρήσεων και πανεπιστημιακών, δόθηκε κυρίως έμφαση στην ποιότητα της πρακτικής άσκησης, όπως στη διάρκεια, αλλά και στην επικοινωνία μεταξύ των εμπλεκομένων. Όμως, με βάση τα κριτήρια, τα ιδρύματα αναγκάζονται να προσφέρουν μικρής διάρκειας πρακτική άσκηση, για να αυξήσουν τον αριθμό των ωφελούμενων και αυτό είναι προβληματικό από μόνο του.

Άλλα στελέχη της αγοράς έδωσαν έμφαση στη σημαντική αξία της διαμορφωτικής αξιολόγησης της πρακτικής άσκησης, κάτι που δε φαίνεται να υπάρχει. Συνεχίζοντας με τα κριτήρια, προκαλεί, επίσης, αρνητική εντύπωση και είναι κάτι, που θεωρούμε ότι πρέπει να αλλάξει άμεσα από το Υπουργείο, το γεγονός ότι η Ενότητα Ε΄, για την ποιότητα πανεπιστημιακού περιβάλλοντος, στην οποία ανήκουν και τα κριτήρια προσβασιμότητας των ΑμεΑ, είναι προαιρετική. Αυτό σημαίνει ότι μπορεί κάποιο ΑΕΙ να μην επιλέξει να αξιολογηθεί, με βάση αυτά τα κριτήρια.

Στις 3.2.2021 τέθηκε σε δημόσια ηλεκτρονική διαβούλευση το σχέδιο του Τομεακού Προγράμματος Ανάπτυξης του Υπουργείου Παιδείας και Θρησκευμάτων, στο πλαίσιο της Πρώτης Προγραμματικής Περιόδου 2021-2025 του Εθνικού Προγράμματος Ανάπτυξης. Σε αυτό εντάσσονται και 426 έργα. Από τα 426 έργα Πανεπιστημίων και Δήμων για σχολεία, που εντάσσονται σε αυτό, μόνο 1 βρήκαμε για την προσβασιμότητα ατόμων με αναπηρίες. Με άλλα λόγια, δε φαίνεται να σας ενδιαφέρει και πολύ η προσβασιμότητα των ατόμων με αναπηρίες, όμως, η προσβασιμότητα σε άτομα με αναπηρίες και ειδικότερες ανάγκες είναι υποχρέωση της Πολιτείας και αυτό, επιτέλους, πρέπει να σταματήσετε να το παραβλέπετε.

Η προσαρμογή των πανεπιστημιακών εδράνων και οι ενέργειες για τη διευκόλυνση τους στα Πανεπιστήμια είναι ένα από τα ελάχιστα, που θα έπρεπε να έχουν γίνει, εδώ και πάρα πολλά χρόνια.

Κλείνοντας, με τα κριτήρια ξανά στην Ενότητα Ε΄, για την ποιότητα του πανεπιστημιακού περιβάλλοντος, εντάσσεται και η αναλογία γυναικών-ανδρών στα μέλη ΔΕΠ του Ιδρύματος. Αν η αναλογία είναι μεταξύ 0,75 και 1, το Ίδρυμα λαμβάνει 80 μόρια. Αν είναι μεταξύ 0,5 και 0,75, λαμβάνει 50 μόρια.

Αν, δηλαδή, η αναλογία γυναικών - ανδρών στα μέλη ΔΕΠ του ιδρύματος είναι μεγαλύτερη του 1, λαμβάνει μηδέν μόρια.

Αν αυτό εννοείτε, μήπως πρέπει να το διορθώσετε;

Πριν από λίγες ημέρες, φοιτητές του Αριστοτέλειου Πανεπιστημίου Θεσσαλονίκης κατήγγειλαν ότι δέχτηκαν βίαιη επίθεση και απειλές από ομάδα τριάντα αγνώστων εντός του χώρου του Πανεπιστημίου. Ζήτησαν να αναλάβει επιτέλους δράση η πολιτεία και να προστατέψει τους φοιτητές και τα πανεπιστημιακά ιδρύματα, διασφαλίζοντας την ασφάλειά τους, απέναντι σε φαινόμενα ανομίας.

Ομάδα Αλγερινών, οπλισμένοι με μπαλτά, επιτέθηκαν σε δεκαοκτάχρονο, μέσα στους χώρους του Αριστοτέλειου Πανεπιστημίου Θεσσαλονίκης, για να τον ληστέψουν. Το άγριο περιστατικό σημειώθηκε τα μεσάνυχτα της Κυριακής, που μας πέρασε.

Σύμφωνα με την παράγραφο 4 του άρθρου 16 του ν. 4777/2021, θα έπρεπε σε κάθε ΑΕΙ να έχει εφαρμοστεί κανονισμός ελεγχόμενης πρόσβασης και να υπάρχουν εγκαταστάσεις για τον έλεγχο. Στα χαρτιά θα μείνει;

Πιστεύετε ότι μπορούμε να συζητούμε για το μέλλον του ελληνικού πανεπιστημίου και των παιδιών μας, τη στιγμή που δεν κάνετε τίποτα για την προστασία τους;

Έχουμε καταθέσει και σχετική ερώτηση, στο πλαίσιο του Κοινοβουλευτικού Ελέγχου, αλλά απάντηση δεν πήραμε.

Είναι ξεκάθαρο ότι η χώρα χρειάζεται καλά στελεχωμένα τμήματα εφαρμοσμένων επιστημών, με προγράμματα σπουδών, που οδηγούν σε επαγγελματική αποκατάσταση. Θα πρέπει να προσδιοριστεί, με αυστηρά κριτήρια, ποια τμήματα ΑΕΙ είναι βιώσιμα και ποια προγράμματα σπουδών ανταποκρίνονται στις ανάγκες της κοινωνίας και της οικονομίας. Εμείς, στην Ελληνική Λύση, πιστεύουμε ότι ο αναπτυξιακός ρόλος του πανεπιστημίου είναι αναντικατάστατος στην ελληνική κοινωνία. Οφείλουμε να του δώσουμε διεθνώς τη θέση που του αρμόζει. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Η κυρία Σκόνδρα έχει το λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Θεωρώ πολύ σημαντικό αυτόν τον κύκλο ενημερωτικών συζητήσεων και πιστεύω ότι εκτός από τον εμπλουτισμό του δημοσίου διαλόγου, θα φανούν χρήσιμες για την περαιτέρω ανάπτυξη του ελληνικού πανεπιστημίου, για μελλοντικές νομοθετικές πρωτοβουλίες και βελτιώσεις αλλά, παράλληλα, βγαίνουν και χρήσιμα πολιτικά συμπεράσματα.

Ακούσαμε ακαδημαϊκούς και ειδικούς - και τους ευχαριστούμε - να αποτυπώνουν την υφιστάμενη κατάσταση και ποιες λύσεις προτάσσουν, σε σχέση με τις δυνατότητες, που έχουν τα Ανώτατα Εκπαιδευτικά Ιδρύματα να εξασφαλίσουν τη διασύνδεση των προγραμμάτων σπουδών, με την αγορά εργασίας.

Θεωρώ πολύ σημαντικό να εστιάσω, σε αυτόν τον τομέα, διότι ξεκάθαρα οφείλουμε να κάνουμε τον εξής διαχωρισμό. Υπάρχουν, αφενός εκείνοι οι φοιτητές, που ακολουθούν τον πανεπιστημιακό δρόμο, με απώτερο στόχο, να υπηρετήσουν την επιστήμη, που έχουν επιλέξει. Πρόκειται για ανθρώπους, σε αρκετές περιπτώσεις, με λαμπρά μυαλά, που αφοσιώνονται στην επιστήμη και, μέσω της έρευνας και της διδασκαλίας, την υπηρετούν. Υπάρχουν αφετέρου, εκείνοι οι σπουδαστές, που εξίσου αγαπάνε την επιστήμη, που έχουν επιλέξει, όμως, προτιμούν να την αξιοποιήσουν και να την εφαρμόσουν, σε ένα διαφορετικό πεδίο, μακριά από την έρευνα και έξω από τα εκπαιδευτικά ιδρύματα. Να την αξιοποιήσουν, δηλαδή, επαγγελματικά, στην ελεύθερη αγορά.

Η πρώτη κατηγορία είναι άνθρωποι, που εντάσσονται στην πανεπιστημιακή κοινότητα ή γίνονται μέλη αυτής της σπουδαίας οικογένειας. Γι’ αυτούς, τα ίδια τα πανεπιστήμια οφείλουν και ως επί το πλείστον μπορούν να δημιουργήσουν τις προϋποθέσεις εκείνες, για να τους εντάξουν και να τους αφομοιώσουν στους κόλπους τους.

Για τη δεύτερη κατηγορία, όμως, θεωρώ ότι πρέπει να υπάρξει μια πιο στενή συνεργασία και σύμπραξη της πολιτείας με την ακαδημαϊκή κοινότητα. Αυτό, διότι οι σπουδαστές, οι οποίοι θα μάθουν μια επιστήμη και θα κληθούν να την εφαρμόσουν έξω στην αγορά εργασίας, πολλές φορές, χρειάζονται την έμπρακτη στήριξη, για να μπορέσουν να προσφέρουν τις επιστημονικές γνώσεις τους, σε όλους εκείνους τους επαγγελματικούς τομείς, που συνδέονται με την επιστήμη τους.

Αναφέρομαι, βεβαίως, σε μια διασύνδεση των φορέων, που διδάσκουν την εκάστοτε επιστήμη, με την εθνική οικονομία και την αγορά εργασίας. Πρόκειται για ένα κεφάλαιο, το οποίο έχει συζητηθεί αρκετά, για πολύ συγκεκριμένους τομείς, όπως, για παράδειγμα, τις νέες τεχνολογίες, την πληροφορική και τις οικονομικές σπουδές.

Εκεί που θα ήθελα να εστιάσω είναι στο κομμάτι της πρωτογενούς παραγωγής. Οι εποχές αλλάζουν, ραγδαία, πλέον και ο τρόπος, που λειτουργεί η αγροτική και κτηνοτροφική παραγωγή έχει αλλάξει άρδην. Είναι βέβαιο ότι θα χρειαστούμε τις γνώσεις και τη διορατικότητα των Ανώτατων Εκπαιδευτικών Ιδρυμάτων της χώρας, ώστε να εκσυγχρονίσουμε και να εξοπλίσουμε τον πρωτογενή παραγωγικό ιστό της χώρας μας, με τρόπο, που να μπορεί να ανταποκριθεί, σωστά, στις απαιτήσεις της νέας εποχής και να είναι ανταγωνιστικός και επωφελής προς όλους όσους επαγγέλλονται αγροτοκτηνοτροφικά επαγγέλματα και όχι μόνο.

Πολλές φορές, έχω σταθεί από το βήμα της Βουλής και έχω τονίσει ότι πιστεύω ακράδαντα, σε μια βιομηχανική επανάσταση της πρωτογενούς παραγωγής, όπως και στην διασύνδεσή της με το δευτερογενή μεταποιητικό τομέα.

Εκλέγομαι σε έναν αμιγώς αγροτικό Νομό, στην Καρδίτσα. Ολόκληρη η τοπική οικονομία περιστρέφεται και στηρίζεται, σε μεγάλο βαθμό, σε αυτήν ακριβώς την πρωτογενή παραγωγή. Από αυτή δεν ζουν μόνο αγρότες και κτηνοτρόφοι. Από αυτήν τρέφονται και χιλιάδες άλλες οικογένειες, που αποτελούν κρίκο στην αλυσίδα αυτή.

Οφείλουμε να εστιάσουμε, λοιπόν, στην ανασυγκρότηση ολόκληρου του πρωτογενή τομέα, ώστε να μπορεί να παράγει προϊόντα υψηλής ποιότητας και προστιθέμενης αξίας. Θέλουμε μια ισχυρή εγχώρια παραγωγή, που να συμβάλλει, ουσιαστικά, στο εθνικό ισοζύγιο, να εξασφαλίζει αυτάρκεια προϊόντων στη χώρα και, παράλληλα, να εξασφαλίζει την άνοδο του βιοτικού επιπέδου των αγροτών και όλων όσοι έχουν συνάφεια με την παραγωγή.

Στο πλαίσιο αυτό, θα χρειαστεί να κάνουμε απολογισμό, για την αποτελεσματικότητα των ρυθμίσεων των νόμων ν. 4653/2020 και ν.4864/2021. Ο πρώτος είχε σκοπό να δημιουργήσει ένα ευνοϊκό πλαίσιο λειτουργίας των Ειδικών Λογαριασμών Έρευνας στα πανεπιστήμια και τα ερευνητικά κέντρα, με σκοπό την απελευθέρωση της έρευνας και την αποτροπή απώλειας ερευνητικών πόρων. Ο δεύτερος έβαζε το στόχο να υπάρξει ώθηση στην επιστημονική έρευνα, για τη δημιουργία νέων προϊόντων και νέων υπηρεσιών, για την παραγωγική ανασυγκρότηση της χώρας και στη δημιουργία νέων ποιοτικών θέσεων εργασίας, στο σύνολο της οικονομίας.

Αυτό είναι το ζητούμενο, εν τέλει, της έρευνας και όχι να υποτάξουμε τα Πανεπιστήμια στις επιχειρήσεις, όπως προπαγανδίζουν συνάδελφοι της Αξιωματικής Αντιπολίτευσης. Ούτε να γίνεται έρευνα απλώς για την έρευνα, διότι ρεαλιστικά σκεπτόμενοι και πρακτικά ενεργώντας, αυτή είναι και η πεμπτουσία της έρευνας, να μετουσιώνεται, δηλαδή, σε παραγωγή, σε πλούτο, σε θέσεις εργασίας, προς όφελος όλων και κυρίως της νέας γενιάς, ώστε να απαλλαγούν οι νέοι μας από την ανασφάλεια και το άγχος για το μέλλον τους και αυτό είναι υποχρέωση της πολιτείας, των κυβερνήσεων και όλων ημών, εδώ σήμερα. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει ο κύριος Μάρκου.

**ΚΩΣΤΑΝΤΙΝΟΣ ΜΑΡΚΟΥ:** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ και κύριε Γενικέ, που εκπροσωπείτε, αυτήν τη στιγμή, την κυβερνητική πολιτική, θα ήθελα να παρακαλέσω, επιτέλους, κάποια στιγμή, τους έχοντες την ευθύνη της πολιτικής πρακτικής, όσον αφορά και την έρευνα και την εκπαίδευση, να καταλήξετε και παρακαλώ πολύ να καταλήξετε, όσον αφορά στα δημόσια Πανεπιστήμια. Είναι πανεπιστήμια, που είναι πίσω στις εξελίξεις και αδυνατούν να ανταποκριθούν και να παρακολουθήσουν αυτά, που τρέχουν στη διεθνή παγκόσμια σκηνή, όσον αφορά στο πεδίο αυτό ή είναι Πανεπιστήμια, τα οποία είναι ικανά, άξια και μπορούν να γίνουν μοχλός ανάπτυξης, σύμφωνα με τη λογική σας, υπακούοντας στα κελεύσματα της βιομηχανίας;

Όταν θέλετε να φέρετε νομοσχέδιο, παραδείγματος χάρη, για την Αστυνομία στα Πανεπιστήμια, είναι όργιο ανομίας και υπολείπονται, κατά πολύ, των εξελίξεων στον πολιτισμένο κόσμο. Όταν θέλετε να φέρετε πρακτικές, που να αφορούν την ποδηγέτηση τους από την αγορά, τότε έχουν ένα θαυμάσιο ανθρώπινο δυναμικό, έχουν θαυμάσιες ιδέες και θαυμάσια έρευνα. Καταλήξτε κάπου, κάποια στιγμή και μην τα χρησιμοποιείτε, ανάλογα με τις διαθέσεις σας.

Και κάτι, κύριε Πρόεδρε, που αφορά και εσάς και σαν Πρόεδρο της Επιτροπής μας και σαν πανεπιστημιακό. Στο πλαίσιο αυτών των συζητήσεων, υποσχεθήκατε, στις προηγούμενες συνεδριάσεις μας, ότι θα φέρετε συζήτηση για τις ανθρωπιστικές επιστήμες. Δεν το κάνατε και δεν το κάνατε, γιατί έχετε και από το δικό σας γνωστικό αντικείμενο και από τον πολιτικό προσανατολισμό της Κυβέρνησης μοναδικό, αυτή τη στιγμή, στόχο και αντικείμενο και έγνοια πολιτική, το χώρο των τεχνικών επιστημών, στον οποίο πιστεύετε ότι θα μπορέσουν να αναπτυχθούν, θα έλεγα, τα στερεότυπα σας. Διότι οι ανθρωπιστικές επιστήμες και όχι μόνο στο θέμα της τριτοβάθμιας εκπαίδευσης και στην δευτεροβάθμια εκπαίδευση, είναι αντικείμενο, όχι μόνο, θα έλεγα, άγνοιας εκ μέρους της Κυβέρνησης, αλλά ταυτόχρονα και ενδεχομένως και υποτίμησης τους.

Ερχόμαστε, τώρα, στα προκείμενα και θα πιάσω μερικά επιλεκτικά σημεία των λεπτομερειών, που ανέφεραν οι δύο εκπρόσωποι της κυβερνητικής πολιτικής.

Κατ’ αρχάς, όντως, κύριε Κυριαζή, είναι πάρα πολύ άκομψο, αυτή τη στιγμή, πολιτικά να παρευρίσκεστε, ως εκπρόσωπος του Υπουργείου, που χειρίζεται την εμπορική δραστηριότητα της χώρας και να μην παρευρίσκεστε, ως εκπρόσωπος του Υπουργείου, που εκπροσωπεί την παιδεία. Δεν υπάρχει εδώ κάτι προσωπικό. Είναι ένα τεράστιο λάθος, που δείχνει και τους προσανατολισμούς σας, αυτή η μεταφορά της έρευνας στο Υπουργείο Ανάπτυξης.

Από τα ίδια σας τα λεγόμενα προέκυψε πόσο μέσα στις απαιτήσεις των καιρών ήταν η θεσμοθέτηση από την Κυβέρνηση του ΣΥΡΙΖΑ του ενιαίου χώρου Έρευνας και Παιδείας. Βρεθήκατε στην αμήχανη θέση να πείτε «έχουμε άριστη συνεργασία, το Υπουργείο Παιδείας μας ενημερώνει και επικοινωνούμε», όταν το αυτονόητο ή την κοινή υπαγωγή σας στον ίδιο φορέα δεν τη θέλετε. Ας έρθω, λοιπόν, σε κάποιες λεπτομέρειες.

Βιομηχανικά διδακτορικά. Για να δούμε, το είπατε και εσείς, αν δεν κάνω λάθος, κύριε Κυριαζή, ποιος είναι ο δυναμισμός της ελληνικής βιομηχανίας; Είπατε και εσείς ότι είναι μικρές και μεσαίες επιχειρήσεις. Τι φαντάζεστε; Ότι η ελληνική βιομηχανία είναι η κοιλάδα του Ρήνου της Γερμανίας, που θα αμολήσει, στο εκπαιδευτικό περιβάλλον, δυνατότητες για εκατοντάδες διδακτορικά, τα οποία θα μπορέσουν, ανακυκλώνοντας να εξυπηρετήσουν την κοιλάδα του Ρούρ, στη Γερμανία; Όχι, το είπατε και εσείς ο ίδιος. Είναι μικρές, μεσαίες επιχειρήσεις και οι οποίες, από επίσημα στοιχεία τους, μάλιστα, μόνο ένα 15% των κερδών τους ανακυκλώνουν σε επανεπένδυση και πιστεύετε ότι αυτό θα το κάνουν, επενδύοντας στα ελληνικά Πανεπιστήμια; Νομίζω ότι έχετε κάνει ένα σημαντικό λάθος.

Ας έρθουμε πιο πέρα. Προβλέπετε Πανεπιστήμια Αριστείας, προβλέπετε εξωτερικούς καθηγητές, οι οποίοι θα μισθοδοτούνται από τη βιομηχανία ή από δωρεές. Ποιο ακαδημαϊκό ήθος θα υπηρετούν αυτοί οι καθηγητές;

Ποια αντικειμενικότητα στην έρευνα; Ποιο πάθος για τη νέα γνώση θα εξυπηρετούν, εκτός από το να υπηρετήσουν τους χρηματοδότες τους; Πιστεύετε ότι είναι δυνατόν να λειτουργήσουν, αλλιώς; Αυτήν τη στιγμή, στο Harvard δημιουργείται μία νέα εταιρεία, κάθε 15 μέρες. Πιστεύετε ότι θα γίνουμε Harvard; Και δεν μπορούμε να αναφέρουμε δε πόσες ταυτόχρονα κλείνουν, γιατί αποτυγχάνουν. Παίρνετε, όπως έλεγε κάποιος, να φτιάξετε τα παπούτσια του Ξενοκράτη. Τα παπούτσια του Ξενοκράτη, που τα έφτιαξε κάποιος, ήταν τέλεια. Είχαν άψογο δέρμα, είχαν τέλεια τεχνική ραφής, όμως ήταν για άλλα πόδια ! Αυτό είναι το βασικό λάθος, που κάνετε, αυτή τη στιγμή, σαν πολιτική ηγεσία.

Ας έρθουμε τώρα στο brain gain, που είναι ένα επιχείρημα, πάνω στο οποίο οικοδομούνται, οι κυβερνητικές πρωτοβουλίες. Να δούμε, πρώτον, τα αίτια του brain drain: Πρώτον, η πτώχευση της Ελλάδας, το 2010. Είναι σαφέστατο, ξεκάθαρο, που ανάγκασε χιλιάδες επιστήμονες να φύγουν στο εξωτερικό. Δεύτερον, η ανεργία, η οποία μάλιστα, ακόμη και εκεί που δεν υπάρχει, συνοδεύεται από πολύ χαμηλούς και εξευτελιστικούς μισθούς. Ανέφερε κάποιος ομιλητής τον τομέα της υγείας. Μα, είναι προφανές. Οι Έλληνες γιατροί στο δημόσιο σύστημα υγείας μισθοδοτούνται με το 50% του μισθού, που παίρνουν στις ευρωπαϊκές χώρες και στην Κύπρο και φεύγουν γι’ αυτό. Ορίστε, πεδίον δόξης λαμπρό ! Την άλλη μέρα, την άλλη εβδομάδα, δώστε αύξηση, όπως έχουμε προτείνει. Στις 2.000 ευρώ ο μισθός του πρωτοδιοριζόμενου γιατρού στο Εθνικό Σύστημα Υγείας, για να δείτε πως θα σταματήσουν να φεύγουν οι γιατροί από τα χιλιάδες εκατομμύρια ευρώ, που σπαταλάτε.

Με αυτή την έννοια, λοιπόν, εγώ τολμώ να πω, κύριε Πρόεδρε, παρ’ όλα τα θετικά, που προκύπτουν από μια τέτοια συζήτηση, ότι νομίζω ότι η σκοπιμότητα αυτών των συζητήσεων, τέσσερις, αν δεν απατώμαι, είχε το χαρακτήρα να προλειάνει το έδαφος για το νομοσχέδιο, που ετοιμάζεται να φέρει η Κυβέρνηση, τον Ιανουάριο και εκεί να ξέρετε θα είμαστε δραματικά αντίθετοι και απέναντί σας σε αυτό, που θα φέρετε. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μάρκου, τρεις ήταν συνεδριάσεις και όσον αφορά στις ανθρωπιστικές σπουδές, το είχαμε συζητήσει, πριν από έξι ημέρες, όπου συμφωνήσαμε όλοι ότι οι ανθρωπιστικές σπουδές έχουν ιδιαίτερα σημαντικό ρόλο στη σημερινή εποχή και είπαμε ότι θα το συζητήσουμε και πάλι στην Επιτροπή. Πριν από έξι ημέρες, συζητήθηκε το θέμα στην Επιτροπή μας και τώρα με καλείτε να απολογηθώ, διότι δεν το έφερα, ως θέμα συζήτησης στην Επιτροπή ! Ξέρετε ότι η Βουλή έχει έναν προγραμματισμό. Ευχαρίστως, θα το συζητήσουμε...

**ΚΩΝΣΤΑΝΤΙΝΟΣ ΜΑΡΚΟΥ:** *(ομιλεί εκτός μικροφώνου)* … είναι γεγονός ότι δεν πέρασαν από το μυαλό σας οι ανθρωπιστικές σπουδές.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ποιος σας το είπε αυτό το πράγμα; Το συζητήσαμε στην Επιτροπή, πριν από έξι ημέρες και είπαμε ότι θα έρθει προς συζήτηση το επόμενο διάστημα, στην Επιτροπή.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν θα μακρηγορήσω, κύριε Πρόεδρε, ευχαριστώ.

Κύριοι του Υπουργείου, κυρίες και κύριοι συνάδελφοι, το αντικείμενο, το οποίο συζητάμε έχει να κάνει, όπως ξέρετε, με το τι αντισώματα θέλουμε για τους αυριανούς πολίτες, για τα αυριανά ακαδημαϊκά κύτταρα και πώς θα τα θωρακίσουμε. Μια τεχνολογία, η οποία πρέπει να είναι συνυφασμένη, για να εναρμονιστούμε με τις νέες απαιτήσεις, αλλά μία τεχνολογία, η οποία πρέπει να υπηρετεί τον φοιτητή - σπουδαστή και όχι ο φοιτητής να υπηρετεί την τεχνολογία. Αρχίζουν αυτές οι ισορροπίες πλέον να είναι εύθραυστες και μάλιστα επικίνδυνες. Χάνει, δηλαδή, την οσμή του το πανεπιστημιακό ίδρυμα, χάνει την αύρα, χάνει αυτήν τη μυρωδιά, δηλαδή. Το είδαμε και ενόψει της covid ότι αν ο σπουδαστής δεν είναι μέσα στο αμφιθέατρο να παρακολουθήσει, να φωνάξει, να διαμαρτυρηθεί, να έχει κριτική σκέψη, στωικό, φιλοσοφημένο στοχασμό, χάνει την ουσία του το πανεπιστήμιο. Το πανεπιστήμιο έχει ανάγκη και από θεωρία και από πράξη. Από θεωρία, λένε, στην Ελλάδα χορτάσαμε. Εν μέρει ναι. Και τη θεωρία την έχουμε ανάγκη και μάλιστα όταν η θεωρία είναι φιλοσοφημένη σκέψη, είναι ένα βασικό συστατικό, προκειμένου να θωρακίσει ένα χαρακτήρα για το τι θα συναντήσει και πώς μπορεί να αμυνθεί, απέναντι σε κάποιες κατευθυντήριες μονόπλευρες γραμμές, που θα συναντήσει στη ζωή του. Μόνο το «επίσταμαι» δεν αρκεί. Άλλο παιδεία, άλλο εκπαίδευση. Εμείς πρέπει να θωρακίσουμε και την παιδεία, η οποία στα πρώτα της βήματα θα είναι σε πολύ μικρή ηλικία, αλλά να συνεχίζουμε να τη θωρακίζουμε και μελλοντικά.

Από την άλλη, όμως, η εκπαίδευση έχει ανάγκη την εξειδίκευση σε αρμονικές γραμμές, μέσα από μία τεχνολογία, η οποία πρέπει να είναι προς το συμφέρον γενικότερα των πολιτών και, κατά δεύτερον, στον αυριανό εξειδικευμένο επιστήμονα. Όλα έρχονται στην ώρα τους.

Τι θέλω να πω: Σήμερα, υπάρχουν πανεπιστήμια της Ελλάδος, στα οποία έχουν κάνει μια ουσιαστική δουλειά οι επιστημονικές ομάδες εργασίας, αλλά αυτές οι μελέτες, που έχουν εκπονηθεί, δεν έχουν βρει το δρόμο τους. Τι φταίει σε αυτό, δεν το ξέρω. Φταίει η αυτονομία των πανεπιστημίων; Φταίει ένα νομικό πλαίσιο; Δηλαδή, για παράδειγμα, υπάρχουν έρευνες, που έχουν κάνει αρκετά καλά πανεπιστήμια, στην Ελλάδα, όπως του Ηρακλείου, όπως της Θεσσαλίας - της Θεσσαλίας, μάλιστα σε θέματα τροφίμων, απέναντι στο πώς πρέπει να είναι τα τρόφιμα, για τα επόμενα χρόνια, τι συστατικά ποιοτικά πρέπει να έχουν - και αυτές οι έρευνες δεν έχουν δοθεί ποτέ στο φως της δημοσιότητας, προκειμένου να εργαλειοποιηθούν, με την καλή έννοια, από κάποιους επιχειρηματίες, που αυτό σημαίνει ότι και οι σπουδαστές θα είναι ικανοποιημένοι, έναντι της επιστημονικής τους έρευνας, αλλά και οι επιχειρηματίες θα έχουν ένα εφόδιο, όχι για να εκμεταλλευτούν τους αυριανούς εξειδικευμένους επιστήμονες - θα τους βρουν αυτοί - το θέμα είναι ο ίδιος ο σπουδαστής να αποκτά μια οντότητα πλέον, μέσω της ερευνητικής γραμμής του πανεπιστημίου.

Δεν πρέπει να είναι ένα πανεπιστήμιο έξω από το κοινωνικό γίγνεσθαι, διότι πραγματικά μετά οι φοιτητές άλλα μαθαίνουν στο πανεπιστήμιο και άλλα συναντούν στην κοινωνία. Το σχολείο της καθημερινότητας, το σχολείο της ζωής, δυστυχώς, είναι τελείως διαφορετικό από το σχολείο του πανεπιστημίου. Είναι αυτό που κάλλιστα θα πουν οι φιλόσοφοι ότι στο πανεπιστήμιο, πρώτα διδάσκεσαι και μετά δίνεις τεστ, στη ζωή πρώτα δίνεις τεστ και μετά διδάσκεσαι. Υπάρχουν πολλά πράγματα, τα οποία θα τα βρουν μετά και η προσγείωση θα είναι απότομη και θα είναι αναγκαστική. Η αναγκαστική προσγείωση λέγεται ότι την πρώτη φορά είναι από τύχη, τη δεύτερη φορά είναι από πολλή τύχη, αλλά τρίτη φορά δεν υπάρχει. Για να προσπαθήσουμε, με αυτόν τον τρόπο, να προετοιμάσουμε και τους φοιτητές για το τι θα συναντήσουν σε ένα αδηφάγο σύστημα εκμετάλλευσης. Από την άλλη, βέβαια, να ξέρει ο φοιτητής ότι οι ικανότητές του δεν θα πάνε χαμένες, υπό ποια έννοια; Δεν θα τις εκμεταλλευτεί ένα αδηφάγο σύστημα, με απώτερο σκοπό το κέρδος. Θα πρέπει να του μάθει το πανεπιστήμιο πώς να προστατεύει μόνος του τις ικανότητες του.

Η θεωρία στη φιλοσοφημένη διάσταση θα του δώσει αντιγόνα - αντισώματα, να έχει μία φιλοσοφημένη ευαίσθητη σκέψη ανθρωπιστικού χαρακτήρα. Δηλαδή, αν ο επιστήμονας δεν είναι άνθρωπος, τα νέα παιδιά, που θα βγουν, σε μια εποχή περίεργη πλέον, θα χάσει η ίδια η κοινωνία τον ανθρώπινο χαρακτήρα της. Ουαί και αλίμονο μας. Την κάνουμε στείρα, την κάνουμε καλουπωμένη, τη ρομποτοποιούμε. Τελειώσαμε μετά, τελειώσαμε και πρέπει να απολογηθούμε στις επόμενες γενεές. Η πράξη, όμως, θα του δώσει μία προσγείωση ομαλή στην κοινωνία, για να δει από κοντά το τι συμβαίνει, στον επιχειρηματικό κόσμο. Για παράδειγμα, αν αυτές οι έρευνες δίνονταν στη δημοσιότητα από τα πανεπιστήμια, γύρω από την αγορά, θα υπήρχε μια καλύτερη σχέση, ανάμεσα στο εκπαιδεύειν και στο επιχειρείν. Θα ήταν τελείως διαφορετικά τα πράγματα. Στο Νομό Σερρών, απ’ όπου κατάγομαι, στις μικρές κοινωνίες, τα πρώην ΤΕΙ, νυν πανεπιστήμια, είναι ένα κάτοπτρο πολύ καλό, για τις εκφάνσεις της τοπικής κοινωνίας. Συνδράμουν και στο επιστημονικό πεδίο, για να βγάλουν καλά μυαλά, που πολλοί εξ αυτών να μείνουν σε αυτό τον τόπο, να τον αγαπήσουν και βέβαια, να συνδράμουν στην οικονομία την τοπική, με την καλή έννοια. Να υπάρχει, δηλαδή, ένας στενός δεσμός σχέσης. Για παράδειγμα, μία Σχολή Επιχειρηματία, που θεσπίστηκε από τα ΤΕΙ των Σερρών, σε συνεργασία με το Εμποροβιομηχανικό Επιμελητήριο, μου έδωσε την ευκαιρία, πριν πολλά χρόνια, να παρακολουθήσω αυτή τη Σχολή, η οποία πραγματικά μου έδωσε και αρκετές γνώσεις, γύρω από το επιχειρείν. Αυτό ήταν μια πρωτοβουλία, που πήρε, τότε, το ΤΕΙ με το Επιμελητήριο των Σερρών. Τέτοιες δράσεις πρέπει να υπάρχουν.

Από εκεί και πέρα, επειδή αναφέρθηκε ότι υπάρχουν κάποιες σχολές, στην Ελλάδα, οι οποίες είναι «αδικημένες», πρέπει να κάνουμε ένα action plan, πως θα είναι ένα business plan, δεν ξέρω, ένα σχέδιο δράσης, το οποίο να λέει, ανάλογα με τις δυνατότητες, που έχει η χώρα, να το εμπλουτίσουμε. Δηλαδή, είναι αδιανόητο, σήμερα, να μην υπάρχουν γεωργοκτηνοτροφικές σχολές υψηλού επιπέδου, οι οποίες, όμως, θα μπορούν επί του πρακτέου να εκπαιδεύσουν τους φοιτητές, σε μεγάλα αγροκτήματα ή σε μεγάλα κτηνοτροφικά πάρκα, που πάσχουμε, αυτή τη στιγμή, λόγω άλλων παραγόντων και αιτιών, που δεν είναι εύκολο να αναλύσουμε. Όλοι ξέρουμε το αιτιατό, δεν γνωρίζουμε, όμως, το αίτιο ή μάλλον το γνωρίζουμε το αίτιο, αλλά δεν δίνουμε μεγάλη βαρύτητα, για να το βελτιώσουμε ή να δούμε ακριβώς τι φταίει. Όπως σχολές τουριστικές, αυτή τη στιγμή, για παράδειγμα, σχολές, που ανήκουν στο Υπουργείο Τουρισμού, όπως στην Κρήτη, υπολειτουργούν, ενώ στον τουρισμό και στον αγροτοκτηνοτροφικό τομέα, έχουμε πει να δώσουμε μία βαρύτητα. Άρα, εκεί πρέπει πραγματικά να κάνουμε μία αλλαγή σχεδίου δράσης σε ό,τι αφορά την Τριτοβάθμια Εκπαίδευση, για το τι μυαλά θέλουμε. Δεν μπορεί σήμερα να μιλούμε, για παράδειγμα, για την κλιματική αλλαγή ή για την πράσινη ανάπτυξη και να έχουμε το Πολυτεχνείο της Ελλάδος, όποιο και να είναι αυτό, που έχει διαπρέψει, και να μη γνωρίζουν οι σπουδαστές ότι τα νέα υλικά, που θα χρησιμοποιηθούν στα κτίρια του μέλλοντος, λόγω της κλιματικής αλλαγής, θα είναι διαφορετικά ή να μην έχουν εξειδίκευση επ’ αυτού ή όπως είπε ο κύριος Μάρκου, προηγουμένως, ως καθηγητής ιατρικής, δεν νοείται σήμερα να μην γνωρίζουν οι φοιτητές μας κάποιες νέες τεχνολογίες στην Ιατρική που χρησιμοποιούνται είτε στις εγχειρήσεις είτε στις εξετάσεις. Αυτά, όμως, δεν μπορούν να τα βρουν πολύ απότομα, θα πρέπει τα ίδια τα πανεπιστήμια να τους εξειδικεύσουν, να έχουν συνάμα να συνταιριάσουν αυτό, που λέμε «οίκο παιδείας», αλλά και το κατώφλι του μυαλού τους, για να μπορέσουν να έχουν και μια ευρεία κριτική σκέψη, να μπορούν να συγκρίνουν.

Άρα, γίνεται μια ομαλή προσγείωση στην αγορά εργασίας - στον επιχειρηματικό κόσμο, για να μπορέσει, πράγματι, το πανεπιστήμιο να είναι ένας θάλαμος σωστός, να μην πω προθάλαμος, προθάλαμος για την αγορά, θάλαμος γνώσεων από την άλλη, γιατί είναι η τελευταία βαθμίδα της εκπαίδευσης και από εκεί μετά ξεκινούν άλλου είδους εκπαιδεύσεις, που ο καθείς θα ορίσει, προκειμένου η Τριτοβάθμια Εκπαίδευση να είναι όντως συνδετικός κρίκος με την αγορά. Το να διδάσκονται άλλα πράγματα τα παιδιά στο πανεπιστήμιο, να βγαίνουν στην αγορά εργασίας, μετά από χρόνια, να μην ξέρουν τι ζητάει η αγορά εργασίας και τούμπαλιν, αυτό έχει ως αποτέλεσμα οι άνθρωποι να μη βρίσκουν δουλειά ή να μην δικαιώνονται, με βάση τις ικανότητες και τις σπουδές, που έχουν υπηρετήσει. Και αυτό είναι που λέει ο λαός με μια κουβέντα «ο κατάλληλος άνθρωπος στην κατάλληλη θέση». Αυτό πρέπει να δούμε. Θέλει πολλή δουλειά, θέλει αλλαγή νοοτροπίας, αλλαγή φιλοσοφίας, αλλαγή πλάνου, όπου ο κάθε φοιτητής, ακόμη μπορεί να αξιολογήσει τον καθηγητή του, αλλά αυτό χρειάζεται πολύ μεγάλη συζήτηση. Να είναι μια οντότητα, έστω και με τον ηλεκτρονικό τρόπο, γίνεται σε κάποια πανεπιστήμια, προκειμένου να φύγει από κάποιες κομματικές αγκυλώσεις. Πάλι θα έχει κομματική ιδεολογία, μην ανησυχούν τα Κόμματα, θα είναι πολιτικοποιημένο -«κομματικοποιημένο» άτομο, αλλά θα μπορεί να έχει οντότητα από την πρώτη στιγμή που θα πατήσει στο πανεπιστήμιο για να αξιολογήσει τον καθηγητή του. Αυτά πρέπει να δούμε, αν θέλουμε τα πανεπιστήμια να αποτελούν μια ελπίδα για τις επόμενες γενεές και να παίξουν έναν πιο γόνιμο, ουσιαστικό και κομβικό ρόλο.

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε συνάδελφε, επειδή συζητήθηκε σήμερα και ακούστηκαν διάφορα περί έρευνας, θα ήθελα να πω, κλείνοντας ότι στην ιστορία της ανθρωπότητας υπάρχει απόσταση, συνήθως σημαντικά μεγάλη χρονικά, ανάμεσα στο πότε εφευρίσκεται, ας το δούμε έτσι, η θεμελιώδης γνώση, στην οποία πατάνε πολλές εφαρμογές, που βλέπουμε στη συνέχεια, πολλά προϊόντα, πολλές υπηρεσίες. Από πού να ξεκινήσει και πού να σταματήσει κανείς; Από την πενικιλίνη και την Ιατρική μέχρι τον ηλεκτρισμό και τις κινητές επικοινωνίες. Δεν μπορεί, λοιπόν, κανείς να πει ότι η βασική έρευνα είναι κάτι το οποίο το κάνουν κάποιοι καθηγητές, κάποιοι ερευνητές, κλεισμένοι στο γραφείο τους και ότι είναι αποκομμένοι από την ανθρωπότητα, γιατί αν δεν στηρίξεις τη βασική έρευνα, δεν θα καταλήξεις και μετά σε όλες αυτές τις ανέσεις και τα αγαθά και τις υπηρεσίες, τα οποία χρησιμοποιούμε, σήμερα, στη ζωή μας. Αφετέρου, από την άλλη πλευρά, δεν μπορεί κανείς να δαιμονοποίησει τις επιχειρήσεις. Οι επιχειρήσεις παράγουν αγαθά, υπηρεσίες και προϊόντα, τα οποία αξιολογούνται από τους πολίτες. Αν αυτά τα οποία παράγουν δεν είναι χρήσιμα, δεν θα τα χρησιμοποιήσουν οι πολίτες. Επομένως, πρέπει να φέρουμε πιο κοντά τις επιχειρήσεις στα πανεπιστήμια, για να μπορέσουν η γνώση, που παράγεται στα πανεπιστήμια, η εφαρμοσμένη γνώση, να φθάσει στην οικονομία. Αν αυτό συμβεί, αυτό που θα έχουμε κάνει είναι να προσφέρουμε στην κοινωνία.

Ακούστηκε σε προηγούμενη συνεδρίαση της Επιτροπής και πολύ σωστά, ότι αυτό που χρειάζεται - και θα κλείσω με αυτό - είναι να αναπτυχθεί μια εμπιστοσύνη, ανάμεσα στο πανεπιστήμιο, στην ακαδημαϊκή, την ερευνητική κοινότητα και στην κοινωνία και την οικονομία. Αυτή η εμπιστοσύνη, εγώ σήμερα, με την εμπειρία μου, θεωρώ ότι χτίζεται. Οι λέξεις «καινοτομία», «μεταφορά τεχνολογίας», «τεχνοβλαστοί», «spin off», δεν είναι πια ταμπού, όπως ειπώθηκε, στην Επιτροπή, σήμερα, στο ελληνικό πανεπιστήμιο και αυτό δεν μπορεί παρά να είναι πολύ ενθαρρυντικό για την επόμενη μέρα.

Θα ήθελα να σας ευχαριστήσω όλους για τη συμμετοχή σας σε αυτές τις συνεδριάσεις της Επιτροπής. Θα συνεχίσουμε, ως Επιτροπή, το έργο μας ,μετά τις διακοπές των Χριστουγέννων με νομοθετικό έργο, αλλά και έργο συζητήσεων, όπως αυτή σε επόμενες θεματικές.

**ΝΙΚΟΛΑΟΣ ΦΙΛΗΣ:** Κύριε Πρόεδρε,η πρόταση που για πολλοστή φορά διατυπώνουμε και εμείς και άλλα κόμματα, είναι να γίνει εδώ συζήτηση με την κυρία Υπουργό για το θέμα «κορωνοϊός».

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη,μην κλείσουμε έτσι. Αυτή η πρόταση σας έχει διατυπωθεί και εγγράφως και προς εμένα και προς τον Πρόεδρο της Βουλής.

**ΝΙΚΟΛΑΟΣ ΦΙΛΗΣ:** Καιαπορρίπτεται;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Όπως σας είπα, έχει διατυπωθεί, έχει συζητηθεί.

Σας ευχαριστώ όλους, λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βλάσης Κωνσταντίνος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κέλλας Χρήστος, Κοντογεώργος Κωνσταντίνος, Κωτσός Γεώργιος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Μανωλάκου Διαμάντω, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 16:50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**